Datasets:
andrewbawitlung
/
twirling_mizo_news

Dataset card Viewer Files Community
1
Category
stringclasses
6 values
Article
stringlengths
75
14.3k
tualchhung
Councillor-in peWard No.XIII councillor C. Lalfakzuala chuan nimin khan a bial chhung Dawrpui Vengthar, Kanan leh Vaivakawn LLTF duty-te tlawhin oximeter pahnih theuh a pe a, hemi hma hian PPE suit leh sanitizer engemawzat a pek tawh bakah a bial chhung harsa zual hnenah tanpuina sum a lo hlan tawh bawk a ni.BSUP-ah peKumin April a BSUP Durtlang CCC-a Covid kai vanga enkawl, dama he hmun chhuahsan tawh Sanjay Kumar, Chaltlang chuan nimin khan BSUP Durtlang a thawktute leh damlo tan dawnfawh pum 150, a vaiin Kg. 765.20, Rs. 38,260 man chu Horticulture Department kaltlangin a pe.CMR Fund for Covid-19Covid-19 hrileng mek laka mipui an him theih nan leh a tul apianga hman turin Electric Veng Presbyterian Kohhran chuan CM Relief Fund for Covid-19-ah Rs. 2,00,000 leh, Muthi MNF Unit -in Rs. 5,000 an chhunglut.COVID-19 positive 201May ni 13,2021 khan Mizoramah Covid-19 positive 201 hmuhchhuah a ni a, ZMC RT-PCR laboratory-a sample test zingah positive 50; TrueNAT laboratory-a sample test zingah positive 9 leh, Rapid Antigen Test atangin positive 142 an awm. ZMC RT-PCR laboratory-a sample test zat hi Aizawl district – 686 (Mipa – 339, Hmeichhia – 347) an ni a. May ni 13-a Sample test zawng zawng hi – 2851 (Mipa – 1588, Hmeichhia – 1263) niin Positive hmuhchhuah zat % chu 7.05% a ni bawk.
tualchhung
Home minister Lalchamliana chuan Mizoram leh Assam inrina chungchangah, Bengal Eastern Frontier Regulation chu Mizoram sorkar dinna a nih thu House a hrilh.Nilaini khan session-ah Tuirial bialtu Andrew H Thangliana zawhna chhangin home minister chuan 2019-ah council of ministers thutkhawm a nih thu leh Bengal Eastern Frontier Regulation pawm a nih thu hi a sawi.“July ni 8, 2019-a council of ministers, Mizoram thukhawmin Mizoram leh Assam ramria a pawm chin chu Bengal Eastern Frontier Regulation, 1873 (Regulation 5 of 1873) behchhana siam Notification No. 2299 P dt. 20.08.1875-in a huam chin a ni,” tiin ziakin House a hrilh a ni.Mizoram sorkarin ramria a pawm chinah hian tun hma chuan ramri chhinchhiahna lungphun (boundary pillar) 46 phun a nih thu leh, phun a nih thu ziahna document a awm thu a sawi a, 1884 December-ah pawh pillar 46 hi tha taka a la awm thu pawh ziahlan a nih thu te a sawi a, “Mahse tunah hian heng pillar-te hi an la awm leh awm loh hriat a ni lo,” a ti.Home minister chuan Bengal Eastern Frontier Regulation behchhan hian, zirchianna atan toppo-sheet-ah rin a ni tawh tih a sawi a, map erawh siam tumna a awm rih lo tih a sawi bawk.Bengal Eastern Frontier Regulation hi sapho hun laia mi a ni a, ILP pawh hi he dan behchhana siam hi a ni.
tualchhung
Aizawl khawpuia Covid-19 kai tamna zing ami, Aizawl East-II bialtu MLA, minister Robert Romawia Royte chuan Inrinni khan a bial veng – Chite Veng, Armed Veng leh Armed Veng South khawtlang hruaituten an dinthar, Chite Horticultre Centre a 4C (CCCC) leh Chhinga Veng LLTF-ten an din thar, Govt. KVM High School-a 4C te a tlawh a. Heng centre enkawlna atana thil tul mamawhte local task force-te nen an sawi ho.Minister chuan heng centre pahnih hi inspection an paltlang hnuah Aizawl district bawrhsap-in 4C dinna order a tichhuak tawh a. Heng centre-a awmten Healthcare Scheme hnuaia tanpuina an dawn ve theih nan Health Department pawmpuina dil mek a ni tih a sawi.Aizawl East-II bialtu MLA chuan a bial chu dawrkai leh nitina bazara eizawng tamna a nih avangin lockdown leh a kaihhnawih harsatnate an tuar nasa hle tih a sawi a. A MLA Fund atangin Covid hri leng thar leh do nan leh mi harsa zualten ei leh in an tlakchham loh nan cheng nuai 10 a ruahman tih a sawi a, a hman tangkai dan tur chu a biala vengtin LLTF hruaitute nen sawi ho tur a ni tih a sawi.
tualchhung
Mizorama Covid-19 hri danna pek mekah tun thlengin kum 60 chin chunglam mi 7,587 leh kum 45-60 inkar natna benvawn nei mi 589 hnenah a dose khatna pek a ni tawh.Covid hri danna hi a thawhkhatna atan health care worker ho hnenah kumin January 16 atang khan pek tan a ni a, tun thlengin dose 1-na la tawh mi 11,722 leh dose 2-na nena la tawh mi 9,398 an awm. A thawhhnihnaah front line worker-te pek ve leh niin, an ni zingah hian a dose 1-na la 17,886 leh dose 2-na nena la tawh mi 2 an awm.A thawh thumna atan kum upa (60 chin chunglam) leh kum 45-60 inkar natna benvawn neite tan hri danna hi pekchhuah ve leh a ni a, kum 60 pel tawh chin mi 7,587-in dose 1-na an la tawh a, natna benvawn nei kum 45-60 inkar zingah dose 1-na la tawh mi an awm bawk.Hetihlai hian March 9-a sample 660 endikah Covid kai hmuhchhuah pahnih an awm a. Pakhat hi Champhai mi, Aizawla private damdawi in pakhata natna dang avanga inentir tura kal, an lo endiknaa hri a kai tih hmuhchhuah tak a ni a; a dang pakhat hi Manipur atanga lo haw, ramria screening point atanga hri a kai tih hmuhchhuah a ni.Heti hian Mizoramah Covid-19 kai hmuhchhuah tawh 4,434 awmin enkawl dam tawh 4,415 an awm a, hri kai hmuhchhuah atanga enkawl dam hi zaah 99.57 an ni. Hri enkawl mek 9 awmin hri kai hmuhchhuah tawh atanga chhutin zaah 0.20 an ni.Epaper Subscribe Now
tualchhung
ZPM party chuan thuchhuah siamin, Covid-19 donaa sorkar hmal aknate chu langtlang taka kalpui ni se an duh thu an tarlang a, ""Chief Minister leh Home Minister hmalakna hriat tur a awm lo a, Health Minister leh Chief Secretary kutah engkim a awm vek a ni ber. Engkima hma hruai turin CM kan phūt a ni,"" an ti. Sorkarin personal protective equipments (PPE) a leinaah Air India cargo service hmanga rang taka chah luh a nih thu hahipa sawi a ni tih tarlangin ZPM chuan, ""A phurhna ringawtah nuai 16 chuang sen a nih laiin, PPE chah thlente hi a ṭha lo hle a, ZMC-in an hman duh loh avangin hmun dangah sem darh meka hriat a ni,"" an ti. PPE suit leina man, a siamtu company, a supply-tu hming leh Covid-19 Medical Operational Team duh dan anga lei a ni em, tihte mipui hriatah puangzar turin sorkar an phūt.ZPM chuan, PPEte chu Covid-19 donaa thawktute hnenah pe chhuak nghal mai loin, minister leh ruling MLAte'n an bialah block kaltlangin an sem chu mipui mak tih a nih thu an sawi a, ""Covid-19 donaah hun pawimawhzia hre chiang tur leh PPE sem hi lār khelhna atan hmang rih lo turin kan ngen a ni,"" an ti. Opposition MLA biala sorkar damdawi-inte PPE pek an ni ve dawn em, tih an zawt nghal.
tualchhung
Covid-19 thawhhnihna thleng mekah Lungleia RT-PCR khawl hman tura pek tawh chu a taka hman thuai a nih theih nan hma laksak turin India Prime minister hnenah ngenna thlen a ni.Zoram People’s Movement party Southern Hqrs vice president Lalrinpuii’n ziaka Prime minister Narendra Modi hnena a thlen danin, kumin April 14-a Prime minister-in state larsap-te Covid-19 leng kaihhnawiha thutkhawm a neihpuia a sawi – three T’s (testing, tracking & tracing) chu Covid-19 dona atana ngaihpawimawh em em tur a ti leh, state tinte chu Covid hri kai leh kai loh enna atana rintlak bera ngaih leh a tam thama en theihna rang ber RT-PCR hmang tam tura a chahte hre reng chungin, Mizorama district lian ber Lunglei-a 2020 June 26-a Lunglei district tan bika hman tura a thlawna pek RT-PCR khawl chu tun thlengin hman lohin sawrkarin a la dah tih a sawi.Mizoram sawrkarin he khawl hman tangkai loha a la dah reng chhan hi ‘politic thil’ nia a lan thu te thlenin, Lunglei district tan bakah Mizoram district dang – Hnahthial, Lawngtlai leh Siaha tan pawha Aizawla RT-PCR khawl pan kher ngai loa he khawl an hman theih hian Covid hri kai hmuhchhuah kawngah chak zawka hna thawh theihna tur leh hrileng darh lohna tura thil pawimawh tak a nih thu te a sawi a ni.Hemi rual hian, nikum lama Covid hri a len nasat laia Lungleia TrueNat khawl pali dah zinga pathum chu a neitu ten an lak kir leh tawh avangin tunah hian tum khata sample pali en theihna TrueNat khawl pakhat chiah he district hian a nei tih pawh Lalrinpuii hian a thlen a. Covid leng thawh hnihna thawk mekah hman tangkai loha awm mek RT-PCR khawl hi hman theiha Mizoram sawrkarin ruahman ngaite a ruahman fel thuai theih nan hma laksaka inrawlh turin a ngen tih a sawi a ni.
tualchhung
Republic Veng Joint Action Committee (JAC) chuan thuchhuah siamin, January 9, 2015 zana Republic Venga tualthahna râpthlak tak thleng chu an hre reng tih an tarlang a, ""Pu Sangliansiama te chhungkuaa mi panga ṭum khata thattua puh Laltlanchhuaha chung­thua thuchhuah kan lo neih tawhah kan dinna ngaiah kan la ding reng a, a chungthu hi rel fel thuai turin roreltute kan phût a ni,"" an ti.  Republic Veng JAC chuan, January 9, 2015 zana chhiatnaa a tuartute an tawrhpui tih sawiin, ""Kan sún a ni tih lantir nan JAC chuan Republic Veng chhungah veng mipuite intihhlimna buatsaih lo turin kan ngen,"" an ti.
tualchhung
Southern Headquarters ZPM chuan Chief Minister Relief Fund (CMRF) sum semchhuah a nih chu lawmawm an ti a, chutih rual chuan rualkhai taka kalpui ni se an duh.CMRF atanga Rs 91,50,000 semchhuah tur tia rel a nih chu lawmawm an tih thu an sawi a, chutih rualin “Nimahsela he CMRF semchhuah dan turah hian Aizawl District tan Rs 61,50,000/- a nih laiin Lunglei leh Kolasib District tan Rs 5,00,000 ve ve dahin a bak district 8 tan Rs 2,50,000 dah a ni. Hetianga District hrang hranga CMRF sum semchhuah tura ruahmanna awm hi thil lawmawm tak a nih rualin Lunglei leh Kolasib District tana Rs 5,00,000 lek ruahman a ni leh District dangte tana Rs 2,50,000 ruahman hi rualkhai lo kan tiin kan duhkhawp lo a, hriatthiam har kan ti a ni,” tiin thuchhuah an siam.Hmun kilkhawr tak tak thlengin hri kai thar an awm reng tia sawiin, a bikin Lunglei-ah an tam a, Tlabung phei chu containment zone-a puan a ni an ti a, “Hetiang bawk hian district dangte ngei pawhin harsatna tawk an ngah a. Chuvangin tuna chhuanchhamte tanpuina atana sum ruahman hi hei aia tam zawka min ruahman sak turin kan ngen a ni,” an ti.
tualchhung
Social Welfare department (SWD) enkawltu minister Dr K Beichhua'n a sawm angin Central YMA hruaitute chu nimin khan minister pisaah an léng a; ruihhlo vanga Mizoram harsatna hrang hrangte leh ruihhlo laka inven dan turte an sawiho.SWD Minister leh CYMA hruaitute hian Mizo ṭhalai ruihhlo laka la himte venhim kawnga hmalak zel dan tur an sawiho a; ruihhlo ngaite enkawlna tur outreach drop-in centre hmun hrang hranga hawn tur chungchanga thawh dun dan tur te, ruihhlo leh a kaihhnawih chungchanga YMA branch hrang hrangte nena ni khat awh training buatsaih chungchangte an sawiho bawk.Ruihhlo kaihhnawih chungchanga YMA branch-te pualin ni khat awh training buatsaih tum a ni a, chutah chuan Mizoram hmun hrang hranga YMA branch aiawh mi 625-te kumin March thla ral hmain training pek tum a ni.Nimina inkawmhonaah hian Dr K Beichhua hi SWD secretary Zoramthangi Hauhnar, joint director A Vanlalzawni leh Mizoram Social Defence & Rehabilitation Board hruaitute'n an ṭawiawm a ni.
tualchhung
Sawrkarin May ni 31 thleng total lockdown a pawhsei leh hnuah, health minister Dr. R. Lalthangliana chuan nimin khan mipui hnena ngenna leh thuchah tichhuakin, total lockdown chu kan damkhawchhuahna tur a nih tih hriaa inkhuahkhirhna dan te tha taka zawm chunga fimkhurna ngai pawimawh zel turin mipui a chah.Health minister Dr. Thangtea chuan, kan zavaia kan tanrual a, kan tawrh leh rih hram hram a tul dawn a, chutih rualin, tumah riltam leh chhuanchhama kan awm hi sawrkarin a phal lova, kohhran leh khawtlang hruaitute, Local task Force te nen tangrualin theihtawp kan chhuah zel dawn a ni, a ti a. Hetih rual hian sum lakluhna te a lo kiam tak avangin chhungtinin mahni zawnah theuh inrenchem tum ila, fimkhur takin, chi-ai si lovin awm ila, inlenpawh lo turin leh a tul tawpkhawkah lo chuan pawn chhuak rih lo turin kan inchah nawn leh a, kan duh reng vang pawh ni lovin, nunna chhan nan kan tawrh tlan rih hram hram a ngai a ni, a ti bawk.Total lockdown kar hnih kalpui hnu pawha hri kaiin kian lam a la pan theih loh chungchangah health minister chuan, inkharkhip laiin mipui lam hi kan fimkhur tawk lo deuh em tih zawhna a awm hial a ni, a ti a. “Nikum lama khauh taka bazar-na hmuna social distancing kan zawm ang khan kan zawm ta lo em ni aw? ka ti a, mipuite pawh bazar-ah leh puipunna hmunah duty te hmuh phak loha kan awm hian kan fimkhur tawk lo palh ang tih ka hlau a. Mahni theuh kan pawimawh ber a ni tih hriain kan inkhuahkhirhna dan hi khauh deuh mah se, kan zavaia kan himna tura ruahman a ni tih i hre nawn fo ang u,” tiin mipui a chah a.Hri vanga thi awm thin chu lungchhiatthlak a tih thu sawiin health minister chuan, “Kan state-a thi zat hi a tam tawh viaua a lan laiin hmarchhak state dang te leh India ram ngaihtuah chuan kan dinhmun a la ziaawm hle a. Kan positivity rate a sang kan tih pawh hi test kan neih that vang a ni ve pakhat a, kan test percentage hi 31.49 niin hmarchhak state-ah Arunachal Pradesh tih lohah chuan test tam ber kan ni,” a ti.Vaccine chungchangah, sawrkarin vaccine a chah mek thu leh, Central Ministry lamin inkaihhruaina a siam ang zelin chak taka vaccine pek hna kalpui zel tum a nih thu a sawi a. Mizoramin khawvel ram hrang hrang United Kingdom, Egypt, Ireland, Switzerland, Turkey, China, Taiwan atangtein kan mamawh hmanrua leh khawl chi hrang hrang kan dawng tawh tih sawiin, USA, Spain leh Kuwait atang pawhin tanpuina dawn tur a la awm thu te, World Health Organisation atanga oxygen concentrator 150 dawn a nih thu te pawh a sawi bawk.Minister chuan, ram hruaitu Minister-te leh MLA zawng zawngte an thawkrim hle tih sawiin, “Kan thawhhona a thatna leh mipuite thlawpna avangin he hripui hi kan hneh ngei dawn a ni,” a ti.“Total lockdown puang tura kohhran, Local Council Association, NGO leh VC Association te bakah mi thahnemngaite ngenna a lawmawmin a zahawm ka ti hle a, nitina eizawngte lakah inthlahrunawm viau mahse state dangte pawhin lockdown lo chu kawng dang zawh tur an hre bik meuh lo tih i hre tlang ila. Lockdown chhung hian kan frontline worker te leh healthcare worker ten nasa takin hma an la a, theihtawp an chhuah a ni tih i hriatsak ang u. Kan rorelah sawisel tur leh khamkhawp loh tam tak in hmu thin tih pawh ka hria a, khawvel pum luhchhuahtu hri a ni a, mi zawng zawng min nghawng vek a, rorel thiam a har a, vawiina tha kan tih kha naktuk lawkah a lo tha leh lova, engmah experiment han tih hman a ni si lo, kan rorelah leh kan tawngkam chhuakah te in rilru kan tih nat a awm chuan khawngaihtakin min ngaidam ula, inhriatthiamna nen dawhthei takin indawm tlang ila, thurawn tha leh fing engtiklai pawhin kan dawng thei reng a ni,” health minister chuan a ti a. Pathian venhimna leh a chhanchhuahna bang lova dil turin leh, malsawm tlak ni tura mahni lamin kan tih ve theihte ti ve turin Zoram mipuite a ngen a ni.
tualchhung
Covid-19 kai hmuh thar mi pathum an awm a, state dang atanga rawn lut, Lengpui Airport-a endiknaa hri an kai tih hriatchhuah takte an ni.April 2 khan sample 386 endik a ni a, heng zingah hian Covid kai pathum hmuhchhuah niin an vai hian Lengpui Airport Screening Point-a hmuhchhuah vek niin pakhat hi a taksaah natna a langchhuak a ni.Tun thlengin Mizoramah Covid-19 kai hmuhchhuah mi 4490 an awm tawh a, heng zinga 2354 hi state pawn atanga rawn kai lut nia ngaih niin, tualchhunga inkaidarhna atanga kai nia ngaih hi 2136 an ni.
tualchhung
Hnahthial district bawrhsap H. Dolianbuaia kaihhruaiin Hnahthial khawchhunga village council hrang hrang aiawh thukhawm chuan khawpui zauh dan tur leh khawchhung inrelbawlna hrang hrang an sawiho.He hunah hian VC-te chuan an huamchhunga khawpui zauhna tur ram awm thei turte sawiin, bawrhsap chuan mimal ram neite pass chu April 2021 ralhmain VC-ah thehlut vek turin a ti a. Revenue Department nen tangtlangin a tul anga hma lak zel a nih tur thu a sawi.Thutkhawmah hian Hnahthial khawpui chhungah sa buk a tlin that tlangpui thu sawi a ni a. 2020 September-a bawrhsap hoa pawl hrang hrangten ruahmanna an lo siam tawh leh thupek pawh tih chhuah tawh, vawk sa kg.1 man Rs.400, tih leh, bawngsa man bithliahte chu tihdanglam ala nih loh avangin, he thutkhawm thuchhuak angin, buk a tling ngei tur a ni, an ti a. Sa talhte endik thin turin magistrate leh police-te kaihhruaiin ruahmanna siam a ni.Hei bakah hian cement mistiri hlawh ni khatah Rs.900 nise, helper hlawh Rs.450 nise tih rawtna chu, hun engemaw chen atan pawm phawt nise, hun remchang hmasaah inhlawhfa dangte nen ennawn nise an ti.
tualchhung
Aizawl Municipal Corporation Ward XVII Councillor David Zohmangaiha chu hri a kai tih hriatchhuah a ni a, ZMC-ah enkawl mek a ni. Zohmaa hi kar hmasa Nilaini zan khan a khua a sik a, a tukah endik niin, a ‘negative’ tih a ni a, mahse a khua a sik bakah a hrawk te a nawm loh avangin May ni 14 khan endik a ni leh a, hri a kai tih hriatchhuah a ni ta a ni.ZMC-ah dahluh nghal a ni a, a ngaihtuahawm loh tih dawn a ni. A chhungte pawh ina inkhung tura tih nghal an ni a, ina a chenpuite hian insawiselna an nei rih lo.
tualchhung
Nimin February 20 kha India danpui hnuaia Mizoramin state anga inrêlbawlna a neih ṭan ni, Mizoram State Day a ni. State Day vawi 34-na hi Mizorama district tinah sorkar bultumin lawm a ni a, Aizawlah chuan Vanapa Hall-ah lawm niin, Governor PS Shreedharan Pillai leh chief minister Zoramthanga ten an hmanpui.Governor chuan, mipui tawrhna nasa tak karah ṭan rualna vanga Mizoramin state dinhmun a nei chu lawmawm a tih thu sawiin, ""Kan state hlawhtlinna aṭanga lang chiang chu, tunlai khawvel buai takah hian ram mipuite'n an duh a, hruaitute'n tharum thawhna aia remna leh muanna an dah sàn tlat chuan remna tluantling a awm thei a ni,"" a ti a; remna leh muanna chawi sángin, state intodelh ni tura ṭan lak a ṭul thu leh HIV/AIDS, cancer leh ruihhlo do kawngah sorkar thawhpui a ṭul thu a sawi.Sorkarin hmathlir, hma­chhawp leh tihhlawhtlin tur chiang tak nei mah se, sorkar hnathawkte tel loin hmalak theih a ni lo tih sawiin Larsap chuan, ""State Day-ah hian sorkar hnathawk zinga a tê ber aṭanga a lian ber thlengin taima leh phûr taka thawk a, inhlàn thar turin ka ngen che u a ni,"" a ti. Kum 2020-21 atana Mizoram budget chu lungawithlak a tih thu sawiin, ""State dangte'n deficit budget an kalpui mek laia Chief Minister leh a thawhpuite'n surplus budget an chhawp thei hi a phurawm tak zet a ni,"" a ti bawk.CM Zoramthanga chuan, Mizo mipui chu State Day chibai bûkin, Mizote chu Pathianin meichher chhi êng tura a duh thu a sawi a, ""NGO te, party-te leh Mizo mipui duh danin Pathianin state-ah min dah lo, ama duh dan angin min dah a ni. Economy, sakhuana leh politics-ah meichher chhi turin min duh,"" a ti.Mizoram chu sorkar laipui, Myanmar sorkar leh Bangladesh sorkarin an mamawh nia sawiin Zoramthanga chuan, ""Mizoramin tuna a thawn chhuah theih ṭha ber chu remna a ni,"" a ti a; economy-ah entawn tura awm a ngaih thu te, sorkarin a kalpui dan tur pawh a danglam thu leh 'whole system' in an kal loh thute a sawi.Chief Minister chuan, Mizoram state a pianna kawngah harsatna tam tak an tawh thu sawiin, ramhnuai sorkar, mipui, NGO leh kohhrante an inlungrualna avangin Mizoram a pian thu a sawi a, ""Chu chuan bargaining power min neihtir a, chuta ṭang chuan Mizoram state hi lo piangin, kan constitutional provision neih ang hi a lo chhuak ta a ni,"" a ti.Aizawla State Day lawmna inkhawm hi chief secretary Lal­nunmawia Chuaungo-in a kaihruai a, minister, MLA leh sorkar officer-te an tel. NGO Coordination Committee chairman Vanlalruata pawhin thu a sawi a ni.Mizoram hi kum 1972 aṭanga union territory a nih hnuah, February 20, 1987 khan state puitlingah hlànkai a ni a, India ram state 23-na a ni. State a nih tirh chuan district pathum - Aizawl, Lunglei leh Chhimtuipui district-ahte ṭhen a ni a, tunah chuan district 11 a awm tawh a ni.
tualchhung
Kum 2019 tàwp lam, Decem­ber 14-15 chhunga Lammual, Aizawla Pawl Kût hmannaah Mizoram sorkar chuan Rs. 18,55,131 a sêng. Sum hmanna hlawm mala sum hman tamna ber chu stage siam leh a kaihhnawih thilah a ni a, item malah chuan hnam làm leh a lawmman atana sum sên a tam ber thung.RTI Act hmanga zawhna Art & Culture department-in an chhân danin, Pawl Kût 2019-a sum hmannate chu hlawm lian pariatah ṭhen a ni a; hlawm pariatte chu hlawm tê zawk eng emaw zatah ṭhen leh niin, sum hmanna kimchang taka tarlan a ni. Chutih laiin, mimal zaithiam leh a huho anga zaite hnena lawmman pek zat erawh tarlan a ni lo.Sum sen tamna ber, stage siamna leh a kaihhnawih thil chi hrang hrang atana sên zat chu Rs. 10,86,830 a ni a; chumi zinga Rs. 4,00,000 chu sound system atan hman niin, stage siam nan bik Rs. 2,93,000 hman a ni.Kûta item mala sum hman tamna ber - hnam làm leh a lawmman atan Rs. 2,28,000 sèn a ni. Publicity atan Rs. 1,70,100 sen niin, chuta ṭanga 72.02% (Rs. 1,22,500) chu hoarding tàr nan hman a ni a; print media atan Rs. 42,600 leh visual media atan Rs. 5,000 hman a ni thung.Pawl Kût 2019-a sum hmannate1.Cultural Dance & Folk Song Competition- Rs. 4,25,0002.Costume Show- Rs. 47,1503.Reception & Ushering- Rs. 45,0004.Publicity- Rs. 1,70,1005.Stage, ground preparation, etc.- Rs. 10,86,8306.Sanitation & Lammual tuia phuh- Rs. 51,0007.Art & Culture official duty- Rs. 37,2018.Additional budget- Rs. 40,000GRAND TOTAL- Rs. 18,55,131
tualchhung
Zoram People's Move­ment (ZPM) ṭhalai office bearer-te tun hnaia ṭhukhawm chuan resolution an pass a; Mizoram puma village council leh Aizawla local council inthlan awm turah ZPM General Headquarters-in thawhpui nei loa mal din tura thutlukna an siam chu an thlàwp thu an tarlang.Meeting hi ZPM ṭha­lai president Malsawm­zuala'n a kaihruai a; kalphung thar hmanga Zoram khaichhuak tura mipui beisei an nih ang­in, fimkhur tak chunga chak tak leh huai taka kal zel turin an infuih. Tun hmaa party inbeihna atana kawng chhe laia buh tuh emaw, sangha chhuah ang chi te, khawi lai emawa innêk buai rup rup ang chite chu ṭha an tih loh thu an puang.ZPM ṭhalai chuan, Pathian leh Zoram mipui malsawmna dawng tlaka fîm tak leh puitling taka hmalak te, kum kal taa an lo rêl tawh anga party hminga donation khawn ang chi reng reng tih lohte leh Citizenship Amendment Act dodal zel an tum thute an tarlang bawk.
tualchhung
Hriphaw Branch YMA chuan nimin khan an khaw community hall-ah 'Kuthnathawktute Ni' an hmang a; an hun hmanpuitu Agriculture minister C Lalrinsanga chuan, intodelh turin rilru put­hmang her dik a ṭul thu a sawi.Inkhawm hi Hriphaw Branch YMA president MS Dawngliana'n a kaihruai a; Agriculture Minister chuan, ei khawp na nâ nã chu thar chhuah phawt tum ve tawh tur a ni tih sawiin, ""Market hawlh hawng zo tura intodelhna bul kan ṭan a hun tawh a, kan thar ve theih reng state dang aṭanga lak luh hi kan tihtawp a ṭul. Kan rilru put hmang hi i her dik ṭan tawh ang u. Chu chu bul ṭanna pawimawh ber a ni,"" a ti.C Lalrinsanga chuan, Hriphaw khua, in za chuang âwrhin kut hnathawh aṭanga cheng vaibelchhe chuang an la lut thei chu entawn tlak a tih thu sawiin, ""Kan thar chhuah kuhva leh thil danga vaiin a market fawng an vuan ṭhin hi a veiawm a, sorkarin he thil hi sâwi danglam ṭul a ti. Market leh rate thununtu hi kan farmer-te ngei an ni tur a ni a, chutiang tur chuan sorkarin hma a la chho zel ang"" a ti a; thlai thar hralhna man chungchangah ṭang rual tlat tur leh anmahni chhantu tur sorkar a awm tih hre turin a chah.Agriculture Minister chuan, Hriphaw khuain an thawh chhuah hmangin state dang sum an la lut tih sawiin, ""Kan mikhualte hi alu, tél, buhfai, purûn leh a dangte kan thar chhuah ngei hmangin hnawtchhuak ila, kan pawisa nuai tél state danga chhuak zur zur mai hi kan kutah i hum bet ve tawh ang u. Chu chu kan economy siamṭha tura kan bul ṭanna tur dik tak a ni,"" a ti.Inkhawmah hian Hriphaw khuaa kut hnathawktu hlawhtling mi 12 hnenah chawimawina hlan a ni a, chu'ng mite chu kum 2019 chhunga cheng nuai 4-15 inkar la lutte an ni. Hriphaw hi in 180 vel khua niin, kuhva chìn lamah hma an la nasa a, kum 2019 chhung khan cheng nuai 173 chuang an la lut a ni.
tualchhung
Changtlung leh sawrkar department funkim zawka ramria hmasawnna hna kalpuina tur chu sawrkarin a duang mek tih Kolasib district bawrhsap Dr H. Lalthlangliana chuan a sawi.Bawrhsap hian Vairengte leh Saihapui ‘V’ a BSF duty-na hmun thawmthat mek leh screening point a tlawh a. Vairengte Community Health Centre leh police station tlawhin NGO hruaitute nen SDO(C) Vairengte pisaah an inkawm. AH & Vety Department hmalaknaa vawk chi tha chah thlen mai tur Vairengte khawdaia endik hna kalpui dan turte vety doctor-ten an sawifiah bawk.Kum khat chuang Covid-19 hrileng dona kawnga Vairengte NGO leh sawrkar thawhhonaah Dr H. Lalthlangliana hian lawmthu a sawi a. India ram hmun hrang hranga Covid-19 leng thawhhnihna thleng mek laka Mizoram a him theih nan tha thlah loa thahnemngai taka thawhho chhunzawm puiah a sawm. Hrileng dona atana khawtlang inkaihhruaina duan kawngah mirethei leh harsa berte tan phurrit ni lo tur leh nunphung pangngai kalpuina kawnga innekchep zawnga hma lak loh hram tum turin NGO hruaitute a chah a, khawtina rualkhai taka hma lak a nih theih nan sawrkar thuchhuah ngaichang thiam turin a chah bawk.“Ramri tihchangtlung nan sawrkar department hrang hrang atangin ruahmanna funkim zawk kalpui turin Integrated Border Development Scheme duan mek a ni a, hemi tihhlawhtlin nan hian khawtlang nena tanrual a tul dawn a ni,” a ti.Kolasib district veterinary officer chuan AH & Vety Department hmalaknaa United Kingdom atanga vawk chi tha chah luh mekte fimkhur taka endik a nih tur thu leh chumi atan chuan Vairengte khawdaiah endikna hmun ruahman a tul dawn thu a sawi a. Ram pawn atanga ran lakluh endik chu Mizorama ranvulhte him nan a pawimawh chhoh zel tur thu sawiin, a hmunhma ruahman chungchangahte rilru inhawng tak chunga sawrkar hmalakna thlawptu ni turin Vairengte NGO hruaitute a ngen tih a sawi a ni.Bawrhsap hian Zero Point, Bairabi Road leh Bilkhawthlir inkar kawng NH-154 thawmthat mek chu tlawhin he hna thawktu Ratna Infrastructure Project Pvt. Ltd. hotute chu uluk taka hna thawk tur leh a hun taka zo hman turin a hrilh.AH & Vety Department kaltlanga vawk lakluh hi sawrkar laipui scheme ‘National Livestock Mission’ hnuaia India hmarchhak state tan bika duan ‘Innovative Project on Pig Development Programme for Northeast’ hnuai ami a ni a. Mizoram tan vawk puitling 39 leh a note 9 Yorkshire leh Landrace lakluh a ni. February 2020-ah Delhi lo thlengin hmarchhaka African Swine Fever leng leh Covid-19 hrileng vangin Punjab-ah dah lailawk an ni a, tunah Mizorama lakluh turin phurh chhuah mek a ni.
tualchhung
Real Madrid-in season duhawm lo an hman kumah nomawi chawina remchang an nei dawn a, Spanish Super Cup final an lut. Zinedine Zidane-a naute hian Copa del Rey champion Valencia chu 3-1 in an hneh a, nizan Barcelona leh Atletico Madrid inkhela chak zawk chu final-ah an hmachhawn ang. Saudi Arabia mipui an vannei a, Spanish Super Cup final-ah Madrid derby emaw El Clasico an hmu dawn tihna a ni a, Pathianni zanah final khelh a ni dawn. Real tan Toni Kroos, Isco leh Luka Modric ten goal khat ṭheuh an khung a, hun pek belhah Valencia tan Daniel Parejo chuan penalty hmangin khung ve mah se awmzia a nei phak tawh lo. Kroos-a 'corner'King Abdullah Sports City, Saudi Arabia-a inkhelah Real Madrid-in minute 15-naah corner hmangin goal an khung - Kroos-a corner pet chu 'direct' in goal-ah a lut!German midfielder ball pet hi corner ball kal pangngai angin lang mah se Valencia keeper Jaume Domenech chuan hnekchhuah a lo tumna lamah an lamah a hnek lut a, a mualpho. Real-in an duhtawk mai lo. Minute 39-naah Isco a inlar ve leh a, Spanish midfielder hian Luka Modric 'shot' per chu a awmin a la a, lei a thlen hmaa volley zuiin a goal chiang hle. Khel ṭha em em mai Modric-a'n a duhtawk lo - minute 65-naah defender pahnih ven kara awl awm chu hmu fuhin a pet a, goal-ah a chantir. Valencia an tlaiJeddah khawpuia inkhelah Valencia an beidawng mai bik lo. Hun pek belhah Sergio Ramos handball vangin penalty an hlawh a, referee-in VAR a rawn zet hnuah spot a kawk. Daniel Parejo chuan hun pek belh minute hnihnaah an penalty hmuh hi goal-ah a chantir a, si phurh sut zo tur erawhin an harh a tlai hret a, 3-1 in Real an chak. Real Madrid-in inkhel an thunun tluan a, Copa del Rey champion lakah an theihna an pholang. Vawi 17 zet shot an nei a, vanneih ṭum ni se goal tam zawk khung thei an ni. Isco chuan post a tauh per a, a per lehlam Luka Jovic-a pet goal ngei tur nia lang chu Demenech chuan a tira a chetsual thup nan a lo dang. Sum vang a ni eSpanish Super Cup hi khelh dan phung thlak a ni tawh a, season ṭan nana La Liga leh Copa del Rey champion ten an khelh ṭhin kha Copa del Rey finalist leh league-a a sang pahnih te khelh turin thlak a ni. Barcelona-in La Liga champion leh Copa del Rey finalist nichunga inelna hi an hmachhawn avangin league-a pahnihna Atletico Madrid leh Real ten inelna hi an hmachhawn ve phah. Catalan club manager Ernesto Valverde chuan, ""Football hi sumdawnna ang mai a ni ta a, sumdawnna chuan sum lo lut tur a zawng ṭhin. Saudi Arabia-a kan awm chhan hi sum vang vek a ni,"" tiin Spanish Super Cup kalphung thlak chu sum vang a nih thu huaisen takin a sawi. Valverde chuan, ""Tun hmaa kan khelh ṭhin dan kha ṭha maiin kei chuan ka hria a, infiamna aṭanga thlir chuan tuna kan kal dan hi a ṭhat dawn leh dawn loh ka sawi ngam lo,"" a ti - nizana inlan Barca result kan hre hman lo.
tualchhung
May ni 22, 2021 khan Mizoramah Covid-19 positive 214 hmuhchhuah a ni a. ZMC RT-PCR laboratory atangin positive 65, TrueNAT laboratory atangin positive 5 leh, Rapid Antigen Test atangin positive 144 hmuhchhuah a ni.ZMC RT-PCR atanga positive 65 hmuhchhuahte hi Aizawl district chhung ami vek an ni a, Symptom nei 10, leh symptom nei lo 55 an ni.TrueNAT atanga positive 5 te hi Lunglei district atangin 3 leh Champhai district atangin 2 an ni a.Rapid Antigen Test atanga Positive 144 te hi Aizawl district atangin 93, Lunglei district atangin 15, Lawngtlai district atangin 14, Serchhip district atangin 12, Siaha district atangin 4, Mamit district atangin 3, Kolasib district atangin 2 leh, Saitual district atangin 1 te an ni.Sample test zawng zawng hi 3462 (Mipa 1707, Hmeichhia 1755) an ni a, Positive hmuhchhuah zat % hi 6.20% niinSymptom nei 96 Symptom nei lo 118 an ni. Mihring 1000 zela positive hmuhchhuah tawh zat chu ( 2011 census behchhanin 9 a ni.
tualchhung
Serchhip assembly bial ruak meka inthlan neih that hun atan Election Commission of India chuan 2021 April 17 a ruat.ECI hian March 16 khan state hrang hrang assembly bial ruak 14 leh parliament bial ruak pahniha by-election neih hun tur a puang a. Serchhip bial pawh a tel ve a, inthlan chungchanga hriattirna hi March 23-ah tihchhuah a ni ang. He inthlana chuh tumte tan March 30 thleng hun hawn a ni ang a, nomination thehuhte hi March 31-ah endik a ni ang. Inthlan chuh tumte tan April 3 ralhma in a inhnuhdawh leh theih ang a, April 17-ah vote thlak a ni ang. Vote tla te hi May 2-a chhiar a ni ang a, inthlan kaihhnawih zawng zawng hi May 4-a zawh fel vek turin a ti a ni.26-Serchhip (ST) Assembly Constituency by-election neih hun tur puan a nih tak avang hian he bial huamchhungah hian model code of conduct puan nghal a ni a. Model code of conduct hi candidate nih tum, political party-te bakah state sawrkarin khauh takin zawm nghal tura tih an ni.He inthlan tur kaihhnawihah hian Covid-19 hrileng a la reh loh avangin, ECI-in inthlan laia zawm tur inkaihhruaina – 2020 August 21-a a siam chu zawm tur a ni a, hei hi ECI website https://eci.gov.in ah download theih a ni.Serchhip biala by election neih turah hian sawrkar lai MNF party chuan an party vice president, MP leh MLA hlui Vanlalzawma chu ding turin a tichiang tawh a; Indian National Congress pawhin an party aiawha ding turin PC Laltlansanga a tichiang tawh bawk. Official taka puan la awm lo mah se, Zoram People’s Movement party chuan he biala MLA inthlan hnuhnung bera ding leh tling zui ta Lalduhoma an dah dawn tih a chiang tawh a, People’s Conference party chuan an senior vice president Vanlalruata dah an tum a, BJP pawhin an candidate atan Lalhriatrenga Chhangte dah an tum tih an sawi tawh a ni.
tualchhung
Tunhnai ni hnih chhungin Mizoramah Covid-19 kai 280 hmuhchhuah an ni a, heng zinga 211 (75.35%) chu tualchhunga inkaidarhna atanga hmuhchhuah an ni. Tualchhung inkaidarhna atanga kai zingah pawh mi 93 chu hri an kaina awm hriat mai theih a ni lo.Kum 2020 March hnu lama Mizorama Covid-19 kai hmuhchhuah an nih hnu ah a tum khatna atan state pawn atanga he hri rawn kai lut nia chhinchhiah aiin, tualchhunga inkaidarhna atanga hri kai an tam zawk hun a thleng chho mek a. Kumin May 2 thlenga Covid-19 kai chhinchhiah 6284 zingah tualchhunga inkaidarhna atanga kai nia ngaih mi 3201 awmin, state pawn atanga rawn kai lut nia ngaih mi 3083 an awm.April 30-a sample 2792 endik zingah Covid-19 kai 112 hmuhchhuah an ni a, heng zinga 90 hi tualchhung hri inkaidarhna atanga kai nia ngaih an ni. Heng mi 90 ah pawh hian mi 32 chu hri an kaina awm hriat nghal mai theih loh a ni a, an zingah hian COVID-free certificate neih duh avanga inendik tir, hri an kai tih hmuhchhuah tak pathum an awm.Hri kai tih inhre sa lo hmeichhe pakhat, nau nei tur pawh an endiknaah hri a kai tih hmuhchhuah a ni a, Zoram Medical College-ah emergency-in a naute hi hlawhtling taka zai a ni. Hri kai hmuhchhuahah naupang an awm nual a, nausen hmeichhia thla 6 mi leh a unaupa kum 3 mi pawh an tel.April 30-a sample endik result ah hian state dang atanga lo haw, screening point-a endik loh emaw endika negative emaw, an inkhung hran hnua endik lehnaa hri an kai tih hmuhchhuah 11 an awm a, Lengpui Airport Screening Point-a hmuh 10 awmin Vairengte Screening Point-a hmuh pakhat a awm bawk.May 1-a sample 2128 endik zingah Covid-19 kai hmuh thar 168 an awm a, an zinga 121 hi tualchhunga inkaidarhna atanga kai nia ngaih an ni. Heng mi 121 zingah hian hri an kaina awm hriat nghal theih mai loh 61 an awm.State dang atanga lo haw, screening point-a endik loh emaw endika negative emaw, an inkhung hran hnua endik lehnaa hri an kai tih hmuhchhuah 29 an awm a. An zingah hian Delhi atanga lo haw, Lengpui Airport-a Rapid Antigen Test negative, a hnua symptom a neih leh tak avanga private damdawi in pakhata sample endiknaa hri kai hmuh a ni. Screening Point-a endik loh an inkhuarna hmuna inkhung hran hnua hri kai tih hmuhchhuah tak BSF 3 leh Indian Army 4 an tel bawk.Lengpui Airport Screening Point-a hmuhchhuah 12 an awm a, Vairengte Screening Point paltlanga state dang atanga rawn lut mi 6 hri kai hmuhchhuah an ni.Tunhnai ni hnih chhunga hri kai hmuhchhuahah hian state dang inthlanpuia duty IR rawn haw zingah mi 13 chu an inkhung hran hnua endiknaah hri an kai tih hmuhchhuah thar an ni ve leh a ni.May 2 tlai dar 5 thlenga chhinchhiah danin, Mizoramah Covid-19 kai leh kai loh sample endik 308827 ni tawhin heng zinga 6284 (2.03%) chuan an kai tih hmuhchhuah a ni a; an zinga 15 (0.24%) chuan he hri kaihhnawihah nunna an chan tawh. Hri kai hmuhchhuah zingah 5046 (80.30%) chuan damin enkawlna hmun an chhuahsan tawh a, May 2 khan mi 13 an chhuak a ni. Enkawl mek 1223 (19.46%) an awm.
tualchhung
Mizoram University hnuaia online hmanga college exam kalpui tumnaah internet service tha a awm theih nan zirlaite dinhmun ngaihtuah turin MZU leh sawrkar thuneitute an ngen tih Mizo Students’ Union chuan an sawi.MSU Gen. Hqrs. thuchhuak chuan May 3, 2021-a Mizoram University Examination Department thuchhuah leh sawrkar laipui Ministry of Education Department of Higher Education-in thuchhuah an siamah, Covid-19 hrileng vanga India ram pum leh Mizoram state inkhuahkhirhna ngaihtuahin June 2, 2021 atanga MZU hnuaia zirlai exam hmachhawn turte dinhmun chu a ngaihtuahawm hlea a hriat thu a sawi.‘An thuchhuah atanga a landanin zirlaite hi online-a exam ngei ngei ngai an ni dawn a. Mizorama internet service chhiat dan ngaihtuahin zirlai tam zawkte chu an dinhmun a chhe hle dawn niin MSU chuan a ngai a. MZU Exam Department thuchhuaha zirlai online-a exam turte internet awmna ngeia an awm a ngaih thu leh internet awm lohna vanga harsatna awm thei an buaipui loh tur thu tarlan a ni hi Mizoram hmun hrang hranga zirlaite dinhmun ngaihtuahin MSU chuan awm lo a ti a. MZU thuneitute chu zirlaite dinhmun ngaihtuaha hma la turin a ngen a ni,’ a ti.Ministry of Education leh Mizoram University thuchhuahte avang hian Mizoram chief secretary leh Information & Communication Technology minister hnenah exam hmachhawn tur zirlai ten internet service vanga harsatna an tawh loh nan a rang thei ang bera hma la turin MSU chuan a ngen tih a sawi bawk.
tualchhung
Assembly speaker Lalrinliana Sailo chuan, MLA-te chu Covid-19 do kawngah lung rual taka an kal thu sawiin, lungrual taka kal zel turin a chah. Nimina Assembly Annexe conference hall-a inkhârkhip pawhsei chungchang sawihonaah Speaker chuan Covid-19 do turin hrui khat vuana lungrual taka kal a ngaih thu sawiin, ""MLA leh political party-te politicise lo turin kan ngen a ni. Tunah hian MLA-te kan ṭangrual em em a, kan ṭan rualna i vawng reng ang u,"" a ti. Lalrinliana Sailo chuan, social media-ahte inbeih mai loh ni se a duh thu sawiin, ""Kan Chief Minister a inhawng em em a, MLA-te pawhi n rawt duh kan neih chuan rawt ṭhin ang u,"" a ti a; Covid-19 do turin ṭan rual a pawimawh thu a sawi.
tualchhung
Champhai district-a ramri dep khaw hrang hrangte chu Myanmar aṭanga Mizorama lut an awm lohna turin an duty ngawrh hle a, khaw eng emaw zat chuan Ṭiau kamah riah chilhin an ramri an vêng ṭhin.Khaw hrang hrang aṭanga thu dawn danin, Myanmar aṭanga Mizo­rama luh tum an awm meuh lo a, luh tum an hmuhte chu kîrtir leh ṭhin an ni. Zokhawthar bikah erawh chuan India khua leh tui, inkhàrkhip puan vanga tangkhang rawn lêt tum an awm ṭhin a, chu'ng mite pawh chu kîrtir leh ṭhin an ni. Khaw hrang hranga duty-te chuan ruihhlo lâk tum emaw, tawlhrûk tum emaw an hmu ngai lo.Champhai bawrhsap mawhphurh­na la mektu Mark Lalthanliana chuan Vanglaini palai zawhna chhangin, an district-a international boundary-ah hmun 60 velah duty-na hmun siam a nih thu a sawi a, ""Police leh local task force-te'n theihtawp chhuahin ramri an véng a, Myanmar aṭanga rawn luh tumte chu kan dang thei thawkhatin kan hria. Task force lamin sorkar min thawhpui ṭha a, ṭhahnem an ngai khawp mai,"" a ti.Mark Lalthanliana sawi danin, Myanmar aṭanga Mizorama luh tum, duty-te'n an mante chu ni 14 chhung khung hran an nih hnuah police-te'n thubuai siamsakin, jail-ah dah an ni.ZokhawtharZokhawthar aṭanga Vanglaini thu dawn danin, Zokhawthara task force-te chuan hmun 20-ah duty-na hmun an siam a, chu'ng zinga pali chu Ṭiau kamah a ni. Hmun 18-ah darkar 24 chhung an duty a, hmun pahnihah erawh chuan an riah chilh lo. India mi, Myanmar lama tangkhang luh tum an awm leh ṭhin a, mahse, lettir leh ṭhin an ni.Myanmar aṭanga Mizorama lut lui mi pahnih an man tawh a, chu'ng mite chu ni 14 chhung khung hran an nih hnuah police-in jail-ah an dah. Tunlaiin ruihhlo tawlhrûk tum leh lâk tum an hmu ngai meuh lo.FarkawnVanglaini-in Farkawn aṭanga thu a dawn danin, Farkawn task force chuan hmun paliah duty-na hmun an siam a, chu'ng zinga pathum chu Ṭiau kamah niin, darkar 24 chhung an awm chilh ṭhin. Farkawn paltlanga Myanmar mi Mizorama luh tum an hmu ngai lo. VaphaiVanglaini thu dawn danin, Vaphai task force-te chu darkar 24 chhung hmun 10-ah an duty ṭhin a, hmun pasarih chu Ṭiau kamah niin, hmun pathum chu khaw chhungah a ni. Myanmar aṭanga Mizoram luh tum an awm lo.Hetih lai hian, Mizoram luh tum pawh ni chuang lo Myanmar aṭanga Ṭiau luia kal an awm ṭhin a, chu'ng mite chu an hawtir ṭhin. A tìr lamah ruihhlo ngaite Myanmar an kal lohna turin vèn an ngai deuh a, ruihhlo ti ṭhinte khung hran an nih hnuah erawh chuan Myanmar lama kal tum an awm lo.TlangsamTlangsam khaw task force-te chuan hmun pangaah duty post an siam a; Ṭiau kam hmun pathumah leh an khaw dai hmun pahnihah darkar eng lai pawhin an veng ṭhin. Ramri an vèn ṭan tirh lamah ruihhlo ngai ven deuh ngai awm mah se, an puala gospel camping buatsaih a nih hnuah ruihhlo ngai Myanmar lama kal tum ven ngai an awm tawh lo tih Vanglaini palai an hrilh.ZoteZote aṭanga Vanglaini thu dawn danin, hmun paliah darkar 24 chhung an duty ṭhin. Ṭiau lui kamah duty-na hmun pahnih an siam a, khaw dang nena an inkalpawh theihna kawngah hmun pahnihah an duty bawk.Inkhàrkhip hlimchhàwnah Myan­mar aṭanga Mizorama luh tum an awm ṭhin a, an tlem telh telh thung. Tun hnaiah mi pali/panga vel luh tum an awm a, an kîrtir leh a ni. Mizorama luh tumte chu Myanmar aṭanga Mizorama hna thawk ṭhinte ni deuh berah an ngai a ni.
tualchhung
Mizoramah engineer zir ve theihna tura a hmun siamah a taka zirna kalpui mai theih a ni dawn loa a lan tak avangin engineer nih tum lo zirna dang beih tumten he hmun hi an hmang tangkai hmasa zawk dawn niin a lang.Mizorama engineering lam zirna in hmasa ber tur Mizoram Engineering College building chu sak zawh ni tawh mah se, tun thlengin zirna tan theih a la ni lo a, a hmunhma pawh tihfel ngai tam tak ala awm. He building hi Mizoram University Southern Campus atana hmantir lailawk turin ruahmanna siam a ni lehzel bawk.Lungleia inkhawmpui hmang Mizoram Journalists’ Association member-te chuan Mizoram Engineering College (MEC) hmun tura siam, Pukpui Lunglei ami hi Nilaini khan an tlawh a. He hmuna sawi a nih danin, MEC hi 2016 April 22 khan sak tan niin, 2018 November 16-a sak zawh a ni. Centrally sponsored scheme – Rashtriay Uchchatar Shiksha Abhiyan (RUSA) hnuaia new college (professional) dinna atana hmuh a ni a. A building hrang hrang hi cheng vaibelchhe 26 senga sak a ni a, a satu hi Mizoram Technocrats Company Pvt. Ltd. an ni.2019 February 3 khan biak hmuh theih kaltlangin Prime minister Narendra Modi chuan India ram hmun hrang hranga project 150 a hawn zingah MEC hi telin, 2021 February 28-ah contractor hnen atangin MEC enkawl hna hi RUSA leh Higher & Technical Education Department kuta hlan a ni.Building hrang hrang pariat sak tawh a ni a. Tun dinhmunah a hmunhma leh building sak tawhte enkawl turin chowkidar pali rawih mek an ni a. Pukpui atanga college panna kawng blacktop ala ni loa, tui leh power supply a la awm lo a ni.Thudawn danin, MEC-a zirna kalpui a nih theihnan hian mamawh hrang hrang tihfel a la ni lo a. Engineering course pathum – civil engineer, electrical engineer leh mechanical engineer zir theih tura ruahman a ni. A bul tan nan civil leh mechanical engineer zir theih tura tih niin, zirtirtu leh thawktu dang kum khat hlawh tur, classroom leh laboratory bungraw leina, hostel leh office mamawh hrang hrang hi RUSA state project directorate chuan kum 2018 khan siamin a tlem berah cheng vaibelchhe 3.43 sen ngai nia chhut a ni.MEC-a zirna tan a nih theihnan Mizoram state budget 2019-2020-ah H&TE department demand hnuaiah budget head of account thar, MEC puala hawn belh tura dilna siam a ni a. A thawhkhatna atan thawktu rawihna tur sum mamawh bakah tui leh electric connection nen a vaiin cheng nuai 622.30 chu Finance department-ah state budget 2019-2020 a dah tura thlen ni mah se, budget head-a dah luh a nih theihnan hian Finance atangin observation neuh neuh a awm nual a, zawhnate pawh a chhanna thawn niin tun thlengin budget-ah khung a la ni lo thung. MEC campus panna kawng hi NEDP sum chuangbang atanga siam turin tih a ni a, kawng hi siam tura ngenna kum 2019 khan thlen a ni tawh bawk.MEC tihchangtlun nana mamawh hrang hrang hi funding pe tura dil niin, approach road siamna tur Mizoram PWD Lunglei Division DRP siam chu 14th Finance Commission Terminal Year Funding hnuaiah Mizoram sawrkarin priority list-ah dah mah se, hmuh a ni loa; funding agency dang NEC-ah pawh sum mamawh dil a ni tawh. 14th Finance Commission-ah zirtirtu quarter 21 saknan Rs 10,10,00,000; campus hungna tur leh cheinan Rs 2,01,00,000 bakah multipurpose hall, gynasium leh futsal ground siamnan Rs 7,19,25,000 thlen a ni tawh bawk.Tun hnaiah MZU Southern Campus chu Lunglei district-ah din tura hma lak mek a ni tih sawi a ni a. Campus ram tur tihfel a, PG class tanna tura mamawh infrastructure din a nih hun chhung hi a la rei deuh tura ngaih niin, chutih chhungin MEC building thenkhat hi MZU Southern Campus atana hmantir lailawk turin H&TE department chuan a thuphungin a phal tawh nia sawi a ni.MEC hi engineering college tura duan a nih angin MZU campus-a subject tan tur zingah engineering course pakhat tal telh nise tih thu MZU hotute hnenah thlen a ni tawh tih thudawnna chuan a sawi bawk.
tualchhung
Covid-19 in khawpui chauh ni lo thingtlang thlengin a luhchilh zel a. Mamit district-a Nghalchawm leh Pukzing pawh a nghawng nat pawl a ni a, an khuaa mi cheng atanga chhutin hri kai hmuhchhuah an tam a, endik hmabak inkhung hrang mek engemawzat an la awm bawk.Heng khaw pahniha Covid-19 a luh dan hi Aizawla inkaidarhna atanga kailuh ve ve nia ngaih a ni tih The Aizawl Post chuan thu a dawng. Nghalchawm hi April 18-a mitthi an vuina inkhawma mikhual rawn tel te atanga darh nia hriat a ni a. Nghalchawm VLTF hruaitute sawi danin, tunah hian an khaw mi 35 hri kai hmuhchhuah an awm a, pakhat hi asthma a neih avangin ZMC lama enkawl tura lak a ni a, a dang zawng chu an khuaa Covid Care Centre pahnih bakah home isolation-a dah chhungkaw hnih an awm bawk. Tunkar Thawhtanni khan Lengpuiah Covid kai mi 5 hmuhchhuah an ni a, a hnuah medical team-in an khuaah kalchilhin mi 82 endik an ni a, hri kai pahnih hmuh an ni. Hri a darh nasat rin thu ah RT-PCR in mi 82 bawk endik a ni a, 14 hmuhchhuah niin Zirtawpni tuka result chhuakah 13 dang hmuh belh an ni leh a ni.In 120 vel awmna Nghalchhawmah hian hri kai hmuhchhuah tawhte nena inkaichhawng theia ngaih home quarantine lai chhungkaw 20 chuang awmin, a mihring ang chuan mi 100 chuang an ni.Khawsak harsa te te te an nih hlawm avangin ei leh bara harsatna tawkte pawh an awm tan tih VLTF hruaitute hian an sawi a. Chutihrualin contact tracing lamah an la buai em avangin chhawmdawlna lamah duh angin rilru an la seng hman meuh lo tih an sawi. Buhfai leh thil dang mamawh hmanhmawh zual deuh chu pik up truck pakhat hmanga an lei tawh bakah a then chu dawr ami, inkhung hrangten an rulh leh tura batsak te pawh an nei tih an sawi a ni.Hetihlai hian khaw thenawm, W. Serzawl, Lengpui leh Lengte VLTF-ten chhawmdawlna an pek bakah Aizawl atangte pawhin puihna an dawng tih an sawi a ni.Pukzing khuaa Covid-19 luh dan nia hriat chu, Aizawla an khaw mi zin, kar kalta Zirtawpnia hawten an kai luh, heta tanga darh ta nia ngaih a ni a. An ni chu Aizawla an thlenna amiin hri a kai tih hriatchhuah hnua inendik tir, hri an kai tih hmuhchhuah tak an ni.Pukzing VLTF hruaitute sawi danin, a kai hmasatute chhungkua bakah dawr leh infiamna hmunah te an lo kal zau tawh avangin hri hi a darh ta viau nia ngaih a ni. Endikna hmasa berah mi 18 endik niin, hri kai 7 hmuhchhuah an ni a, tunkar Ningani khan endik leh niin mi 57-ah pakhat hmuh belh a ni.In 115 vel awmna, mi 500 chuang awrh awmna he khuaah hian tunah mi 87 endik ngai, khung hran mek an la nei a, a chhungkua ang chuang chhungkaw 20 chuang an ni. A tir lama endik, negative result nei, la endik nawn ngai turte pawh an la awm nia sawi a ni bawk.Eizawnna lamah harsa te te an nih hlawm avangin karleh Thawhlehni thlenga inkhung hran chhungin harsatna tawk hman an awm nual an ring tih VLTF hruaitute hian an sawi a. Aizawl leh hmundanga Pukzing khawchhuakte chuan ei leh in mamawh angte hi pek tumin an inruahman mek tih an sawi.
tualchhung
Inthlan kaihhnawih inhrilhhriatna leh felfai taka vote thlak a nih theihna tura hmalakna Systematic Voters’ Education & Electoral Participation (SVEEP) kaltlangin Nilaini khan high school zirlaite tan District Election Office Champhai chuan SVEEP quiz competition Champhaiah a buatsaih. DEO, district bawrhsap Maria CT Zuali chuan a hawng.He inelna huangah hian Champhai district chhunga high school 10 – Govt. GM High School, Govt. R. Hranga High School, Venglai Secondary School, Bethel High School, Holy Cross High School, PES Zotlang, BC English Academy, Bethel Mission School, King Solomon’s School leh Holy Mission School-te telin, school pakhat atangin mi pahnih zel an chhuak a ni. Point hmu sang pali – Venglai Secondary School, Holy Cross H/S, Bethel Mission School leh Holy Mission School-ten final an lut a, April 23 hian final round neiha hmawr bawk tum a ni.Pakhatna hian Rs.10000, pahnihna Rs. 7000, pathumna Rs. 5000 leh palina Rs. 3500 an dawng dawn a ni.
tualchhung
Development of North Eastern Region (DoNER) secretary Dr Inder Jit Singh hoin February 11, Thawhlehni tlai khan Aijal Club-ah DoNER ministry leh North Eastern Council (NEC) kaltlanga Mizorama project leh scheme hrang hrang thawh mek­te thlir letna (review meeting) neih a ni.Dr Inder Jit Singh chuan, Mizoramin chak zawka hma a sawn theih dan tur te, hmasawnna tehfung hrang hranga dinhmun sang zawka a awm theih dan tur leh Mizo mipuiin hma an sawn theih dan turte ngaihvena Mizorama zin a nih thu a sawi a; ""Hmasawnna hna thawhna tur sum a tlem lo a, Central ministry tinin hmarchhak hmasawnna atana an budget aṭanga 10% an dah hran (Non-Lapseable Central Pool of Resources) chu ministry tam takin an hmang bâng nasa a, chawhrualin sum tlingkhawm aṭanga 50% âwrh chauh hman a ni,"" a ti.NLCPR sum hman bân a tam chu state sorkar mawh a ni bik lo tih sawiin Inder Jit Singh chuan, ""Ministry lamte an inenfiah a ngai ve tho a ni. Chutih rualin, NEC project bikah NEC-in a vilzuina lamah ṭan an lak a ngai,"" a ti a; sorkar kum tharah hna thawh tur ruahman (proposal) thar tam zawk a awm a beisei thu a sawi.DoNER Secretary chuan, Aizawla Cable Car Transport Project, cheng vbc. 1,993 hû chungchang sawiin, NITI Aa­yog-in a pawm dan leh sum tum turin Ministry of Road Transport & Highways tihchian a nih tawh thu a sawi. Thingpui, mau leh rua, sangha khawi, ranvulh leh tourism-te chu Mizoramin theihna a neih ṭhatna nia sawiin, chu'ngahte chuan ruahmanna lian tham siam turin Mizoram sorkar official-te a chah.Chief secretary Lalnunmawia Chuaungo pawhin thu sawiin, hmasawnna leh ruahmanna kalpui kawngah Mizoram sorkar­in theihtawp a chhuah thu a sawi a; review meeting chuan Mizoram hmasawnna atan rah ṭha leh thil thar a hrin chhuah ngei a beisei thu a sawi bawk.Review meeting-ah Mizoram sorkara department ṭhenkhat hotu te, DoNER leh NEC-a hotu dangte an tel a ni.
tualchhung
Covid-19 kai pakhat hmuhchhuah thar a awm a, tualchhunga inkaidarhna atanga kai a ni.April 3 khan sample endik a awm lo a, April 4-a sample 426 endik atangin Covid kai pakhat hmuhchhuah a ni. A taksaah inrinhlelh theihna natna a neih avanga private damdawi ina inendik tir, hri a kai tih hmuh tak a ni.Mizoramah Covid-19 kai leh kai loh endik tura sample lak 255297 awm tawhin heng zing atang hian hri kai hmuhchhuah 4491 (1.75%) an awm a, an zinga mi 4444 (98.95%) chu an dam leh tawh a ni. He hri kaihhnawiha nunna chan 11 (0.25%) an awm tawh a, enkawlna hmuna enkawl mek 36 (0.80%) an awm a ni.Mi 36 enkawl mek zinga 31 hi Aizawla enkawl an ni a, Champhaiah pahnih leh Hnahthial pathum an awm bawk.
tualchhung
Mizoram Legislative Assembly deputy speaker hlui Lalthankunga (77) h/o Sawizingi (L), Tuikhuah­tlang chu nimin zing dar 2:10 khan an chenna inah chuap cancer avangin a thi.Lalthankunga hian Shillong-a B.A a zir­laiin, MNF a zawm a, East Pakis­tan (tuna Bang­ladesh)-ah a ṭhiante nen rammu turin an kal a ni. Ramhnuaia an awm chhungin nihna hrang hrang a chelh a, a thih ní thlengin MNF-ah adviser a ni. Kum 1998-a Assembly inthlanpuiah MNF ticket-in Ratu bialah thlan tlin a ni a, Es­timate Committee chairman (1998-1999) leh Assembly deputy speaker (1999-2003) nihnate a chelh tawh a ni.Lalthankunga hi In­formation & Publicity and Public Relations di­rector (1970-1972), Natio­nal Procurement Agency director/senior staff officer (1971-1972), Mizoram KVI Board chairman (1987-1989), Democratic Party of Mizoram general secretary (1990-1993), Mizoram Janata Dal president (1994-1998)-te a lo ni tawh bawk.
tualchhung
Thisen peInrinni khan Mizoram hmun hrang hrangah a thlawnin unit 290 pek a ni. Civil Hospital Aizawl tan KTP Khatla Branch-in Central KTP hmingin unit 59; Tuipuiral Zirlai Pawl-in unit 57; Gearheads Bikers Aizawl ten unit 31 bakah mimala blood bank-a pe unit 4 a awm. Synod Hospital tan KTP Jubilee Branch Mission Vengthlang-in CKTP hmingin unit 21 an pe a; Civil Hospital Lunglei tan KTP Zobawk Pastor bial-in unit 19; Red Ribbon Club Kolasib-in District Hospital Kolasib tan unit 10; TKP Maranatha Unit Lawngtlai Chandmary-in Lawngtlai Area TKP Blood Donation Calendar zulzuiin District Hospital Lawngtlai-ah unit 17; Siaha District Hospital tan Lairam Isua Krista Baptist Kohhran Thalai Pawl New Siaha leh Siahatla unit-ten unit 20 an pe a, ECM KTP Chhuarlung Pastor bial-in unit 60 an pe bawk.Dan hrilhDistrict Legal Service Authority Mamit hmalakna-in February 26 khan District Jail Mamit-ah legal awareness campaign neih a ni a. 1st Class Judicial Magistrate HT Lalmawizuala leh District Hospital Mamit SMO Dr. Lalrinfela ten zirtirna pe. Mamit District Jail-ah hian tang, under trial prisoners 43 leh convict 6 an awm mek a, tang zinga 4 chu hmeichhia niin jail tangte tan medical clinic nei nghalin mi 8 en an ni a, UTP zingah pakhat refer a ni bawk. Inentir thenkhatte hi a thlawna damdawi sem an ni.Chesual thiFebruary 28, Pathianni chawhnu dar 12.30 vel khan Sairang Sihhmui bula bike leh bike insu-ah Samson Lalropuia (21) s/o Kapmawia, Ramthar Veng Aizawl chu a hliam tuar loin a thi. A sut pui Lalhruaitluanga (24) Chawlhhmun Aizawl pawhin hliam tuarin damdawi inah enkawl mek a ni.ZMC-ah 13February 28 tlai thleng khan Zoram Medical College-ah Covid-19 kai enkawl mek mi 13 an awm a. Main ICU-ah damlo pakhat la awmin, ventilator hmantir a ni. Isolation ward-ah 12 awmin harsatna liantham an nei rih lo. Kum 60 chunglam 2 an awm a, naupang kum 14 hnuailam 3 an awm.Lehkhabu peMai Sokhlei Par (Tahan) chuan a lehkhabu ziah“Nunthuleng Tawi Lawrkhawm”tih chu copy hnih MJA Public Library-a member ten an hawh theih turin a pe.
tualchhung
Chief minister Zoramthanga chuan Ningani khan Champhai South MLA bial chhunga sawrkar hmalakna hrang hrang leh hmachhawp a hmunah a enfiah a. Zokhawthar, Melbuk, Zotlang, Ruantlang, Tlangsam leh hmundang te a tlawh.Zingkarah UD&PA Department kaltlanga lirthei lian dahna tur Zotlang Truck Terminal, a dung metre 120 leh a vang metre 75 vela lian tur siam mek, World Bank Road kawng laih mek, Indo-Myanmar Border Trade Township Melbuk khuaa Trade & Commerce hmunhma leh Zokhawthar Land Custom Station-te a tlawh a. Nikuma lirnghingin a tihchhiat police station leh middle school building-te pawh enfiahin, changtlung zawka Zokhawthar khelmual siam tura khawtlang hruaitute ruahman chu a enpui bawk.Zokhawthar LCS tihchangtlun leh tihlenna tura ruahmanna chu a hmunah enin, helai hmunah hian administrative building leh warehouse bakah cold storage, truck terminal, immigration check point, animal leh plant quarantine laboratory leh thildang pawimawhte siam tura ruahman a ni.Hemi hnu hian Champhaiah kum 1990 vel atanga lei che tan tawh, kum 2000, 2013 leh 2019 kuma che nasa zuala chhinchhiah, Ruantlang Lersia Field bul lei chein a nghawng leh hmalak tawh dante a enfiah a. DIET Champhai tlawh lehin, thawktute nen an inkawm bawk. Zirtirtu indaihlohna thu lo thlenin, DIET faculty danga attach leh faculty post 5 transfer chu laklet an duh thu leh Hindi zirtirtu an neih loh avanga hma lakpui tura an dilna chu, ngaihtuah zui a nih tur thu a sawi a ni.Master Plan Champhai hnuaia Ring Road buatsaih mek, Zotlang atanga Tlangsam pawhtu kawng km 4.5-a thui cheithat leh Women Polytechnic building Tlangsam a tlawh a. Hnahlan tlangdung khuaten awlsam zawka Champhai an luh chhuah theihna tur Vengthar to Zote Tuipui kai kawng, km. 1.6-a thui, MLA fund hmanga laih zauh mek a enfiah hnuah NLCPR sum vaibelchhe 19.88 hmanga Champhai Keilungliah lui khuaha Dam Reservoir leh Recreation Centre siamna tur chu tlawhin hmalak tawh chin leh hmachhawpte a enfiah.Chief minister hian Champhai khawchhunga DFO office hmun leh Vengthlanga (Champhai North MLA huamchin) Darphunga Memorial Car Parking siamna tura an ruahman chu a enfiah bawk a. Champhai South bialtu MLA TJ Lalnuntluanga leh Champhai North bialtu MLA Dr ZR Thiamsanga ten an tawiawm.
tualchhung
SCERT-in Online Edu-Challenge 2020 an buatsaih mekah chawlhkar hnihna intihsiak result nimin khan puan a ni. Kar thumna atana intihsiakna chu elementary zirlaite leh zirtirtute tan an buatsaih leh mek a, May 1, 2020 thleng thehluh theih a ni a; Mizorama zirlai leh zir­tirtute tel vek turin an sáwm.Chawlhkar hnihna intihsiakna hi high school zirlaite leh zirtirtute tana ruahman a ni a; zirlaite lemziaka an inelna thupui chu 'Heal the world' tih niin, zirtirtute tana video clip insiamsiak thupui chu 'Reduce reuse recycle’ tih a ni.High school zirlaite intihsiaknaah H Lalrin­mawii, Class-X, St. Lawrence H/S, Ramthar Veng, Aizawl pakhat a ni a; Lalmalsawmi, Class-X, Synod HSS pahnihna niin, Ruth Malsawmtluangi, Class-X, Bethlehem Vengthlang H/S pathumna a ni. Zirtirtu intihsiakah R Vanlalhruaia, Zemabawk H/S pakhatna a ni bawk.
tualchhung
Mizoram Youth Commission chuan district hrang hranga Pre-Army Recruitment Rally atana training a kalpui mek chu sipai lak hun tur sawn a nih tak avang leh Covid hrileng dinhmun tha lo tak hnuaia training pek hi him tawk loa hriat a nih avangin vawiin – April 20 atangin tiamchin awm loin a titawp tih a puang a, training chhunzawm hun chu inhriattir leh a nih tur thu a sawi.Hetihlai hian MYC-in New Delhi-a coaching academy pahnih – ALS leh Chanakya-a coaching class kal mek Mizo thalai 20 te chu Covid-19 hrileng laka an himna a ngaipawimawh a, an awmna tura sum senso ngaite hi June 2021 thleng pek nimahse, zirlai nu leh paten an hruai haw duh a nih chuan MYC leh coaching academy hotute chuan remtih lohna a nei lo tih sawiin, heng coaching centre-a MYC-in a sponsor mek zirlaite New Delhi atanga an rawn hawna air ticket leh airport kalna taxi fare chu MYC-in a tumsak dawn tih a sawi a ni.
tualchhung
Serchhip bial by election-a MLA-a thlan thar leh Lalduhoma chu, amah bantu a nih anga chhuanlam dang siam loa lalut leh thuai turin Mizoram Legislative Assembly speaker Lalrinliana Sailo chu an phut tih ZPM Thalai chuan an sawi.ZPM Thalai Hqrs. thuchhuak chuan, ZPM Legislature Party leader Lalduhoma chu MNF MLA ten Anti Defection Law bawhchhiaa an puhna chungchangah Assembly speaker Lalrinliana Sailo chuan 2020 November 27 khan tih dan phung pangngai ang lo takin, youtube-ah meuh mipui en theihin MLA atanga a banna thu a puang tih a sawi a. He thutlukna hian Serchhip bial bakah Zoram mipui a barakhaihin, kan ram political history-a chuang reng tawh tur atan chuan an phal lo tih a sawi a ni.Laduhoma MLA atanga bàn a nihna chu Serchhip mipuite rorelna hmaah 2021 April 17 khan chhawpchhuah niin, by election-ah hneh taka thlantlin leh a ni tih an thuchhuah hian sawiin, ‘Pu Lalduhoma’n harsatna tam tak a paltlang hnuah MLA atana lakluh a nih hun tur tiamchin awm loa sawnhlat a ni hi hriatthiam a har a; speaker hian Pu Lalduhoma MLA atanga bàn a nihna hi a kutah la ngamin, zaha la loin puitling taka amah ngeiin MLA atan lalut turin kan phut a ni,’ a ti.MLA-a Pu Lalduhoma lalut tur hian thahnem tak kal a ngaih loh thu te, sawrkar office pawh an kal reng lai leh, meeting pawh neih a nih reng tho avangin speaker chu chhuanlam dang siam loa lalut thuai turin an phut tih a sawi a ni.
tualchhung
Sawrkarin oxygen man lak a tum thu a chhuah chuan mipui a tichi aiin sawrkar a timualpho hle tih People’s Conference party chuan an sawi.PC Gen. Hqrs. thuchhuak chuan, sawrkarin sum a neih loh zia langchiang zel thu leh mipui rawng pawh a bawl hlei thei ta lo nia a lan thu sawiin, ‘Hrilengin min tuam a, mipui kan mangan laiin min tichiai lehzual turin hmundanga a thlawna Covid an test thin chu man chawi ngaiin kan kalpui a. Tuna oxygen man lak tur a nih thu lo chhuak leh hian min tichiai lehzual a. Sawrkarin sum a neih loh zia a lanchhuahna a ni a, ram tan thil lungchhiatthlak tak a ni,’ a ti.Hetih mek lai hian ram hruaitute chetphungah inrenchemna hmuh tur a la awm lo fo tih PC party thuchhuak hian sawiin, hei mai ni loin an duhsak zawng an siam theih nan mamawh em em lem loh hna thawh a la tam hle tih a sawi. ‘Tun dinhmuna kan ram mamawh ber chu, hrileng laka inven leh hri kaite enkawl a ni a. Hemi kawnga insawrbing a, thildanga inrenchem a, tul lutuk lo hnathawhte titawp rih a, mipui rawngbawl turin sawrkar kan phut a ni,’ a ti.
tualchhung
India ram puma inkhârkhip kalpui ṭan ní, March 24 zan aṭanga April 13, 2020 thleng khan Mizorama thlai tharte la khawma hralh lehtu MIZOFEDin cheng nuai 5 vel an hloh hman niin Horticulture director Dr Elizabeth Saipari chuan a sawi. Dr Elizabeth Saipari chuan, lockdown ṭan aṭangin Horticulture, Commerce & Industries leh MIZOFED ṭangkawpin sorkar thupek angin Vegetable Supply Chain an kalpui tih sawiin, ""Hmun hrang hrang aṭangin thlai chi hrang hrang motor trip 118 Aizawlah phurh luh a nih tawh,"" a ti a; a tìr lamah thlai thartute'n a fûnna an tih ṭhat loh vangin thlai tam tak a chhia a, chu'ngte leh chhan hrang hrang vanga sum hloh tling khawm chu cheng nuai 5 vel a nih thu a sawi a ni. Horticulture Director sawi danin, Mizorama thlai thar an lak khawm man Rs. 80,79,553 chu MIZOFED-in an pe tawh a, thlai hralhna aṭangin Rs. 69,24,341 an hmu tawh thung. Vanglaini palai zawhna chhangin Dr Saipari chuan, sorkar laipuiin a tam thei ang ber thlai thar chhuak tur leh state thar chhuah ngei chíng turin state tin a duh a, Mizoram Horticulture department pawhin a lak khawm leh sem chhuah hna an thawh mek thu a sawi a, ""Local seed-in a daih lohna chu Guwahati leh Kolkata aṭangin chah mek a ni,"" a ti.
tualchhung
Ministry reshuffle a awm thuta chanvo tha neih loh hlauh vanga an thahnemngaihna nia rin theihin MNF minister rualte chu Covid-19 thawh hnihna thawk meka harsatna awm theite sutkian dan ngaihtuah hman lo lekin Serchhip bial by election an buaipui chiam mai niin ZPM Thalai president Malsawmzuala chuan a sawi.Serchhipa thuthar thehdarhtute a kawmnaah Malsawmzuala chuan Serchhip bial mipuite by election neih turah hian Mizoram political history an siam dawn tih sawiin, hmasawnna aia politics-a inhuatna avanga by election tih vel mai maia kual kual tur kan ni em tih a sawi. “Sawrkar sum leh hun hetiang mai maia khawhral tur hi em ni kan ni h a; Serchhip bial mipuite hi hetianga bawlkual leh sawp tur em ni kan nih. Ramri hmasawnnate, Covid19 avanga harsatna kan tawhte sutkian a hun laia kan minister rualten chang dang kan hman lo leka Serchhip bialah riakluta by election an buaipui chiam mai hi a vanduaithlak hle a. MNF ministry reshuffle a awm thuta chanvo tha neih loh hlauh vanga an thahnemngaihna niin kan ring a ni,” a ti. MNF party chuan opposition MLA-te er reng loin ram hmasawnna buaipui zawk turin an phut tih a sawi bawk.Chief minister Pu Zoramthanga’n Assembly Session-ah mipui hmaah Peace Bonus chu a phuahchhawp liau liau a nih thu a lo tlangaupui tawh laiin, pu ber thusawi kalhin Sports minister chuan Peace Bonus a awm zia thu a puang lawi tih ZPM Thalai president hian a sawi. “Pu Robert Romawia Royte hi tunhnaia a mimal boruak duhawmlo tak Zoram pumin kan hriatah hian Kristian a nihna leh a office zahawmna humhim a nihna turin moral responsibility la a, nawr ngai loa bang ngam turin kan phut a ni,” a ti.MNF minister eng emaw zatin ruling bial niloa hmasawnna lian awm thei lo ang hiala campaign an awm laiin, Serchhip bial chhungah MNF ministry-in hmasawnna an thawhte chhuang taka tarlangin, campaign video an siam lawi tih a sawi.MNF party chuan LC leh VC inthlanah te, AMC inthlanah te mimal leh mipuiah intiamna namenlo an siam a, tihsak erawh an nei bar lo tih Malsawmzuala hian sawiin, “Serchhip by election denchhenin rem leh rem loin an rawn intiam leh mawlh mawlh mai a. An intiam tawhna zozai hi tihhlawhtlin ngaihna a awm lo. Covid19 hrileng karah kum hnih chuang awrh la awmah hian MNF ministry hian eng tak tak an thawk hman dawn lo. Serchhip bial mipuite bumin awm lo ang u,” a ti.
tualchhung
Lunglei High Powered Committee (HPC) vice chairman Lawmawma Tochhawng, MLA chuan nimin khan Tlabung sub-division chhunga Bangladesh ramri hrûl khuate a tlawh a, ramria venhimna kalpui dan a en. Tlabung sub-division chhunga coronavirus screening point pathumah rinhlelh an la awm lo tih tarlan a ni.HPC Vice Chairman hi Lung­lei aṭangin HPC member-te'n an ṭawiawm a; Tlabungah West Tuipui bialtu MLA Nihar Kanti Chakma, SDO (Civil) Lalsang­lura leh sorkar official dangte leh, ramri vengtu Border Security Force (BSF) battalion pahnih - 131 BSF commandant KS Nautiyal leh 60 BSF commandant mawhphurhna la mektu Suhel Ahmed ten an lo dawngsawng.Lawmawma Tochhawng hian Mizoram leh Bangladesh inrìna bula Kawrpuichhuah, Bindiasora leh Tipperaghat khuaa border outpost (BOP), border fencing (ramri hungna) leh gate-te a tlawh a; BSF hotute chuan Lung­lei district-a BOP 26-ah BSF sipaite engtik lai pawhin uluk taka an duty reng thu hrilhin, Mizoram sorkar official te, police leh task force-te nen ṭha takin an thawkho a, tun dinhmunah ramri ven kawngah harsatna an neih loh thu an sawi.BSF hotute sawi danin, Mizorama India leh Bangladesh inrina chu km. 318-a thui a ni a, Lunglei district-ah km. 112-a thui a awm. Ramri piah lam, Bangladesh ram chhunga Rangamati district-ah Covid-19 vei hmuh an la awm lo.Lawmawma Tochhawng chuan, Covid-19 chu inkai chhâwn awlsam tak a nih avang­in ramri venhim hna thawktute chu thâ thlah loa uluk leh fimkhur taka duty zel turin a chah.Lunglei HPC Vice Chairman hi Tlabung SDO (C) pisaah sorkar official-te leh task force hruaitute nen an inkâwm a; task force-te inpekna leh thawhrimna fakin, fimkhur lehzuala duty zel turin a fuih.Tlabung damdawi-ina me­dical officer Dr R Lalnienga sawi danin, Covid-19 laka invênna atan Health department hmalaknain February 10, 2020 aṭangin Kawrpuichhuahah ‘Coronavirus Screening Point’ siam a ni a, ni tin medical team an duty ṭhin. March 2-ah Tlabung Missionary Kai leh Licheng Kaiah screening point siam belh niin, March 20 thleng kalpui a ni. Screening kalpui chhungin Covid-19 kai rinhlelh an awm lo.February 19-ah Tlabung Sub-Division Task Force on Mi­tigation of Coronavirus din a ni a, Tlabung damdawi-inah Covid-19 vei rinhlelhte dah hran­na tur khum pathum awmna isolation ward siam a ni.Mizoram páwn aṭanga hawte dah hranna (quarantine centre) atan Tlabung Tourist Lodge hman a ni a, mi 12 dah luh tawh niin, an zinga mi 11 chu quarantine period an hman zawh thlenga insawiselna an neih loh avangin chhuahtir an ni tawh a, mi pakhat a la awm mek. Mahni ina inkhung hrang (home quarantine) mi 90 an awm tawh a, an vaiin quarantine period a zo tawh a ni.Tlabunga FCSCA inspector R Lalzirliana'n buhfai leh mipui ni tin mamawh dang a awm ṭhat thu a sawi bawk.
tualchhung
Zo Reunification Organi­sation (ZORO) chuan nimin khan MUP building-a MCCI conference hall-ah Chin-Lushai Conference vawi 128-na an hmang a; thusawitu ZORO president R Sangkawia chuan, Citizenship (Amendment) Act (CAA) chu ZORO-in an duh loh thu leh CAA chungchang chu Human Rights Council-ah an thlen thu a sawi.ZORO President chuan, CAA chu ZORO-in an duh lo tih sawiin, ""Sakhaw tih bikna dan hi kan duh loh avangin Human Rights Council-ah lehkha kan thehlut a, Human Rights Council pawhin kan lehkha thehluh an hmuh thu min lo hrilh tawh. CAA hi khua leh tui tan dan ṭha lo tak a nih avangin kan theih ang angin kan dodal zel dawn a ni,"" a ti.R Sangkawia chuan, tualṭo hnamte'n an dinhmun leh chanvo dik tak an chan theih nan UNO-in thâ leh sum a séng tam tawh hle nia sawiin, ""Tualṭo hnamte dinhmun siam fel tur hian UN-in kum 10 dan zelah a buaipuitu tur a siam a, tuna kan dinhmun mek hi a vawi thumna leh a tawpna a ni. Kum 2024 hi a hun tawp a ni a, 2024 hma hian keini Zo fate pawh kan inbuatsaih a ngai,"" a ti a; theihtawp chhuah tlan a ṭul thu a sawi.ZORO ṭhalai president L Ramdinliana Renthlei pawhin thu sawiin, ZORO chu political party a ni lo tih a sawi a, ""Zo fate rorelna pakhat hnuaia kan awm theih nan leh Zo fate khawvel hmun hrang hranga awmte kan inpumkhatnaa kan insuihkhawm theih nana hma latu a ni. Hemi tihlawhtling tur hian ZORO ṭhalai chu kan kal dawn a, nasa zawkin awareness campaign kan nei dawn a ni,"" a ti.Chin-Lushai Conference hi ZORO treasurer Michael Lalthanmawia'n a kaihruai a; Zo Inpui sakna tura hmalak mek chu chak lehzuala kalpui ni se, tiin an rél a ni.
tualchhung
 Mizoram University chuan Learning Management System (https://lms.mzu.edu.in), Google Classroom, Zoom classes, WhatsApp leh TV hmangtein zirna an kalpui mek. Academic year kal mek chhunzawm a nih theih nan hmalak mek a ni a, a ṭul palha online exam nei turin an buatsaih. Session thar pawh academic calendar anga kaltlangpui theih tura ngaih a ni. Video hmanga zirna buaipui mek a ni a, ZONET Cable TV kaltlangin vawiin aṭanga May 2 thleng tihchhuah tum a ni. Video-te hi MZU YouTube channel-ah dah a ni bawk ang.
tualchhung
Deputy chief minister Tawnluia chuan nimin khan Administrative Training Institute (ATI)-ah Urban Development & Poverty Elleviation (UDPA) department-in cheng nuai 140 sênga an sak Multi Level Car Parking leh Rs. 3,00,000 senga sak video conference hall a hawng a; ATI-in International Standard Organisation (ISO) certification a dawn lawmna, ATI auditorium-a neih a hmanpui nghal.Deputy Chief Minister chuan, UDPA department hmalaknaa bus lian leh lirthei 29 vel dah theihna Multi Level Car Parking chu ATI-a thawkte bakah, training-a kalte'n ṭangkai taka an hman a beisei thu a sawi a, ""Khawpui chhunga motor parking ṭha neih hi Smart City scheme thil tum pakhat leh tun sorkar pawhina a ngaih pawimawh berte zinga mi a ni,"" a ti.Multi level parking-ah hian motor 29 vel a leng a, UDPA department hnuaiah October 2018-a sak ṭan a ni a, January 2020-ah sak zawh a ni.
tualchhung
Sawrkar laipui ruahmanna anga India Independence Day vawi 75-na lawmna ‘Azaadi Ka Amrut Mahotsav India at 75’ hman mekah Thawhtanni khan Art & Culture Department leh Higher & Technical Education Department-te buatsaih online seminar – First War of Independence 1857 chu zoom hmanga neih a ni a. He seminar hi Govt Aizawl College-in a thleng a ni.Chawhma lamah seminar hawnna inkhawm neiin Govt. Aizawl College principal Prof. C. Sangluaii’n a kaihhruai a. H&TE director Nazuk Kumar chuan seminar chungchang a sawi hawng a ni. Chawhnu lamah Govt. Aizawl College-a History Department zirtirtute hnen atangin First War of Independence 1857 chungchanga thuziak pahnih ngaihthlak a ni.
tualchhung
Lockdown puan chhung atan Mizoram Sawrkar chuan Aizawl DC chu “Committee for Fixation of price of meat, vegetables and fruits within Aizawl Municipal Council (AMC)” Chairman atan a ruat a. He inkhuahkhirhna kalpui a nih mek lai hian sa leh chawhmeh man to uchuak taka zuar an awm thin tih hriat a nih avangin Committee chuan sa leh thlai man bithliah tulin a hria a. Disaster Management Act, 2005, Section 33 & 34 in thuneihna a pek angin 21.05.2021 khan Aizawl DC chuan hetiang hian thupek a tichhuak:-1. Aizawl Municipal Corporation huamchhunga Local Council ten an area theuhah wholesale leh retail-a thlai leh sa zuar thin ten sawrkarin a bithliah aia toa an zawrh loh nan hma an la tur a ni.2. He thupek hi zawm a nih ngei theih nan Local Council ten hma an la tur a ni a, a bawhchhiate hrem theihna an kutah dah a ni. Thupek bawhchhiate chu a vawikhatnaah an zilhhau tur a ni a. An tisual nawn leh a nih chuan inzawrh khap thlengin an hrem thei ang.3. COVID-19 inkhuahkhirhna kalpui chhungin he thupek kengkawh tur hian Local Council te chuan Local Level Task Force on COVID19 te tha an chhawr tangkai thei ang.4. Commerce & Industries department kaihhruaina hnuaiah Agriculture, AH&Vety, Horticulture, Fisheries, FCS&CA leh AMC hnuaia official-ten endik (monitor leh supervise) hna an thawk ang.He thupek hi chhuah a nih atanga thu leh awm hma chu hman tur a ni.
tualchhung
Tunlai hian Sailulak khuaa Sial vulhtute sial chu Chinghnia-in a seh thin avangin a neitute hian nileng zankhuain an invenchhawk mek nia sawi a ni.Sial Vulh Association Sailulak hruaitute hnen atanga thudawn danin, Chinghnia hian tunhnaiah sial pathum seh lehin Sial awmna chin hriat loh engemawzat an awm bawk a, a vulhtuten an zawng mek. Sailulakah hian sial 350 vel awmin chhungkaw 45-in eizawn nan an hmang a, Chinghnia-in Sial a seh tak zelah chuan chhungkaw tam tak chu an mangangin an buai hle tih an sawi. ‘Sial vulhna hmun bik siam a ni chungin, Chinghniate hian an lo seh leh thin a, Sial himna tur ngaihtuahin dahkhawmna tur hmun zim zawkte kan siam a, Chinghne laka venhim tumin nasa takin tan kan la a, Sial neituten chhunzan zawma kan inven chhawk avang hian an rimtawngin an hah tawh hle,’ thudawnna chuan a ti.Nikum khan Chinghne rual hi an chet avangin Sailulaka Sial vulhtute sial 40 vel an lo seh hlum tawh a, heng Sial thite hi sawrkar atangin tanpuina engmah an hmu lo a, chuvangin tun tumah chuan theih anga venhim hna ngawrh lehzuala kalpui mai loh chu beisei dang an nei lo tih thu dawn a ni. Wildlife lam changtu Environment & Forest department pawhin an harsatna hi hriatpuiin a hmunah an kalchilh a, sial neitute an lawm hle tih sawi a ni a. Sial thi claim dan tur chungchang pawh department lam hian an buaipui tur thu hrilh bawk mah se, nikum ang mai kha a nih leh an hlauh thu an sawi a ni, thudawnna chuan a ti bawk.
tualchhung
Central YMA chuan ṭhuang kuaah inṭhenin, Mizoram ramri vela local task force hrang hrang duty-te tlawh kual turin nimin zing khan an chhuak a, CYMA offi ce bearer leh Central Executive Committee member mi 46 an kal. Task force dutyna hmun hrang hrang tlawh turte hi nimin zing dar 6 vel kan CYMA president Vanlalruata'n ṭawngṭaiin a thlah a; group hrang hrangte chuan an tlawh turte hnenah Rs. 5,000 ṭheuh ṭanpuina an pe dawn a, CYMA sum sem tur zawng zawng chu Rs. 5,50,000 a ni.CYMA President chuan, Covid-19 laka Mizoram a him theihna atana inpete chungah an lawm tak zet tih sawiin, ""Mizo fate tumah intihrang bik loa neitu rilru pua tha thawh zawng zawng hnenah lawmthu kan sawi tak meuh a ni,"" a ti. Central YMA team-in an tlawh turte chu - Tuipuiral Group, Vanhnuailiana Group, Vanapa Group, Tuiphal Group, Mamit SubHeadquaters (Taitesena Group leh Langkaih Group), Sailulak, Lungkawlh leh Kolasib Sub-Hqrs. chhunga ramri bul khuate a ni.
tualchhung
Chief minister Zoramthanga chuan Inrinni zing khan Chite lui ruama Smart City hnuaia Chite football ground sak tur, Convention Centre sakna tura ruahmanna an siam chhin leh 1st MAP Ground thuamthatna hna kal mek chu a hna kaihhnawih department hotute hruaiin a hmunah a enfiah.Aizawl khawpui thang zel tan Convention Centre a tangkai dawn tih chief minister hian a sawi a. Chite lui ruam chu khawpui tana tangkai tur tak tak hmasawnna ruhrel din belhna atan remchang tak a nih thu te, ruahmanna tha tak nen chuan khawpui traffic pawh chhawk zangkhai thei turin lirthei tlanna kawng siam belh a, bus terminal leh shopping complex siam te pawh a remchan theih thu a sawi bawk.Convention Centre leh a kaihhnawih infrastructure dangte dinna tur hi sawrkar laipuia Tourism ministry hmalakna pakhat – Assistance to Central Agencies for Tourism Infrastructure Development hnuaia sak tur a ni a. Convention Centre-a project management consultant rawih chu WAPCOS niin, project senso tur zat hi cheng nuai 4899 vel a ni. Auditorium, conference leh meeting hall leh adt. bakah a panna kawng te, a bulhnaia park siam te, ruahtui dawh-khawlna leh a dangte he project hian a huam tel a ni.
tualchhung
Champhai District ZPM chuan thuchhuah siamin, Lok Sabha MP C Lalrosanga chu a chunga thuneitute avanga Citizenship Amendment Bill (CAB) a support a ngaih avanga an khawngaih thu an tarlang.Champhai ZPM chuan C Lalrosanga chu mi fel tak, a hun hman tawh dan ena pa chhuanawm tak a nih thu tarlangin, ""Mah se, mahni ṭha tih ang pawh sawi thei loa control-tu nei, awmna party fuh loh vanga hmingchhe taka a chhuak ta mai leh mualpho taka a lim halsak hial ngaia a awm ta mai hi pawi kan ti hle. CAB pass a nih lohna tura kohhrante ṭawngṭairualna pawisa thei loa CAB a support ta mai hi a chunga thuneitute vang ni ngeia ngaiin kan khawngaihin kan lainat tak zet a ni,"" an ti. C Lalrosanga dinhmun chu awmna hmun thlan fuh loh pawizia zirtirtu ni se an duh thu tarlangin Champhai ZPM chuan, ""A ṭha zawnga mipuite min khawih harhtu leh ngaihtuahna thui zawk min neihtirtu lo ni ngei se kan duh a ni. Mosian Aigupta ram rote leh sum ropui it loa ama mite nen tihduhdah tuar a thlang ang khan, kan ram hruaitute pawh hian BJP sum it avanga rampum buaina siam tawh loa hmangaih taka ram enkawl turin kan ngen a ni,"" an ti bawk. 
tualchhung
Aizawl West-I bialtu MLA Zothantluanga chuan nimin khan a bial chhunga Veng hrang hrangte tlawhin Local Task Force-te hnenah an vengchhung theuha chhuanchham eitur nei lote hnena sem turin Buhfai Bag 5 theuh, Alu Bag 2 theuh, Dal Bag 2 theuh, Purunsen Bag 1 theuh leh Neutrela a pe.Heng bakah hian a bial chhung Veng hrang hrangah, an mamawh ang zelin PPE Set, Blood Pressure Monitor, Pulse Oxymetre leh damdawi chi hrang hrang a pe nghal zel bawk.Zothantluanga chuan a bial chhunga Veng hrang hranga Taxi Welfare-te hnenah Rs.7000 theuh a pek bakah Rangvamual-a Police Duty-te hnenah thingpui inna tur Rs.2000 leh thei tui engemawzat a pe bawk a. Chawlhhmun-a Agape Camping Centre tan Buhfai Bag 4 a pe bawk.Aizawl West-I ah huamchhungah hian Chawlhhmun leh Tribal Art Centre, Tanhril-ah te Covid Care Centre (CCC) awmin, heng Centre tan hian Zothantluanga chuan damdawi dah thatna tur Refigerator leh an mamawh chi hrang hrang a lei sak bakah, CCC building atana hmann mek Co-Operative Building thuamthat ngai laite pawh ama sum sengin a thawmthat sak bawk a ni.Aizawl West-I huamchhunga Veng pathum Tanhril, Sairang leh Dinthar Sairang-ah te hian khawtlang tangrualina an din Covid veite enkawlna hmun Community Covid Care Centre (CCCC) te a awm bawk a. Heng hmuna damlote enkawlna tur damdawi chi hrang hrangte chu bialtu MLA chuan a tumsak vek bawk a ni.Zothantluanga hian a bial chhunga veng/khua 15-a Local Task Force-te hnenah hian an mamawh anga an hman atan Rs.10,000/- theuh a lo hlan tawh bawk a ni.
tualchhung
Hrileng mek donaa a hmatawnga tang National Health Mission hnuaia thawktute hlawh chu kumin March atang khan pek a ni rih lo tih Southern Hqrs ZPM vice president Lalrinpuii chuan a sawi a. NHM thawktute hlawh hreng khawtlai thin lo turin Mizoram sawrkar a ngen tih a sawi.Southern Hqrs ZPM vice president hian thuchah siamin, Covid-19 hrilengin mi a chimbuai mek laiin, front line-a awm National Health Mission hnuaia thawktu mi 2000 velte thlabi lawmman chu Mizoram sawrkarin March thla atang khan a la pe lo tih sawiin, hreksak loa a rang thei ang bera pe turin a ngen tih a sawi.‘NHM hnuaia thawktute thlabi hlawh hi sawrkar laipui atanga rawn kal tawhin, state sawrkar hian department-ah a la pe chhuak lo a, NHM-a thawk hi mi harsa tak tak an nih bakah chhungkaw enkawl lai neite an nih hlawm avangin, sawrkar hian an thlabi lawmman lak tur hi hrensak loa pe thuai turin kan duh a. Hetianga hrileng kara a hmatawnga awm phei hi chuan thlakipa pek bakah duhsakna dang pawh dawng tur zawk hial an nih lai a, an thawh hlawh thlahnih lai pek loha awm hi a rang lama pe turin kan ngensak a ni,’ a ti.NHM hnuaia thawktute chu mipuiin kan tangkaipuiin kan dam leh dam loh an kuta awm a ni tih Lalrinpuii hian a sawi a. Hei vang hian an ei bel hrensak loa, tha taka an dawn hi an duhsak em em tih a sawi. Hnathawktu dang anga chhuna thawka zana chawl an nih ve loh thu pawh sawiin, ‘Chhun leh zana thawk an ni a, an thawkrim em em avang hian mipuiin hriselna kawngah malsawmna kan dawn phah ni pawhin a hriat a. Hei vang hian central atanga an thla hlawh rawn kal tawh hi hrensak lo turin kan duh a ni,’ a ti.
tualchhung
Development of North Eastern Region (DoNER) secretary Dr Inder Jit Singh chuan nimin khan ITI Veng, Aizawla Urban Health Centre (UHC), New Capital Complex-a High Court building leh Sports & Youth Services directorate leh Police Headquarters-te a tlawh a; DoNER sum pek hmanga hnathawhte a enfiah.Dr Inder Jit Singh chuan, statistics aṭanga enin, Mizoramin hriselna kawngah harsatna lian tak tak a tawhte zingah tuberculosis (TB), cancer leh HIV-te chu a langsar leh nasa zualte an nih thu a sawi a, ""TB, cancer leh HIV darh zau zelah Mizoram sorkarin hma a lak nasat leh zual a ngai,"" a ti a; sorkar bakah NGO leh kohhrante chu nasa lehzuala ṭan la turin a chah.DoNER Secretary chuan, DoNER ministry-in hmasawnna ruhrel lamah hma a la thei tih a sawi rualin, ""State sorkarin DoNER hmalaknate a ṭawiawm loh chuan sum khawhralna mai a ni ang,"" a ti a; Urban Health Centre-in a mamawhte thla khat chhunga DoNER-a a thlen chuan a rang thei ang bera hma a lo lak tur thu a sawi.ITI Venga UHC engtik lai pawha hawn a ni a, out patient department (OPD) chu zing dar 9 aṭanga tlai dar 4 thleng hawn niin, OPD-ah hian ni tin mi 40-50 vel an inentir ṭhin. Damlo khum 11 a awm a, nau neihna pindan leh laboratory-te a awm bawk. DoNER Secretary hian Non-Lapseable Central Pool of Resources (NLCPR) aṭanga sum hmuh cheng nuai 4,624.12 hmanga DoNER hnuaia sak mek High Court building a hmunah a tlawh a, Law & Judicial secretary Marlin Vankung leh official dangte'n hna kal dan an hrilhfiah.Sports & Youth Services directorate-a SYS department hotute nen an inkawmnaah Sport Academy chungchang leh thil dangte an lo thlen a ni.
tualchhung
VC-te zirtirRural Development Block Hnahthial buatsaihin Zirtawpni khan Hnahthial district-a village council tinte tan MNGREGS hnathawh kalpui dan thar bakah thiamthil tihhmasawnna leh entrepreneurship chungchang inzirtirna hman a ni a, district bawrhsap leh DRDA project director ni bawk H. Dolianbuaia’n a hmanpui. VC-te chu mithiamten MGNREGS kalphung thar an zirtir bakah dan leh thupek leh district administration chungchang zirtir an ni.DC-in tlawhKhawzawl district bawrhsap Zothanmawia chuan an district chhung khaw hrang hrang tlawh chhunzawmin April 8 khan khaw pali – Khualen, Rabung, Aiduzawl leh Pamchung te a tlawh a. VC member ten an lo dawngsawng a, khawtlang dinhmun leh mamawhte, hmalak dan turte an sawi ho. Pamchungah BPL Free Village in tlawhin Rabung Public Health Centre a tlawh a, school leh VC-te hmalakna thenkhat pawh a tlawh a ni.DCC thuSiaha District Consultative Committee, District Level Review Committee leh District Level Security Committee member-te chu an chairman, district bawrhsap Kesavan R kaihhruaiin nimin khan quarterly meeting an nei. Meeting-ah hian Potential Linked Credit Plan 2021-2022 chu bawrhsap hian a tlangzarh nghal a ni.Lehkhabu peHeng mite hian MJA Public Library atan an lehkhabu ziah leh buatsaihte an pe. Lalhmachhuana Zofa lehkhabu buatsaih ‘Mizo Thawnthu Vol. I-XII bakah MLA Election Records 2013 leh Mizoram Diary 2018, a vaiin lehkhabu 14; L. Ramkinlova’n a lehkhabu buatsaih “Mizo Hla Phuahthiam Pu Laibaka Chanchin” copy 10, Rinngaia, Hlimen chuan a lehkhabu tlangzarh thar ‘Mizoram Damdawi In Chanchin’ bu hnih te an pe.By election hun ruatAizawl Municipal Corporation hnuaia XVII/2 – Republic Local Council elected member Lalremtluanga chu kumin January 9 khan a boral avangin a seat ruak hnawhkhat turin by election neih a ngai a. Rule 3 of the Mizoram Municipalities (Election to Local Councils) Rules, 2015 leh Rule 17 (2) of the Mizoram Municipalities (Ward Committee and Local Council) (Third Amendment) Rules 2015-in thuneihna a pek angin State Election Commission Mizoram chuan he seat ruak pakhat hnawhkhah nan by election hi 2021 May 4-a neih turin April 8 khan hriattirna a tichhuak. Vote hi hemi ni vek hian chhiar nghal a ni ang.
tualchhung
Bairabi North Task Force-te'n sorkarin Bairabi kaltlanga bung­raw phur lirtheite kaltlang zel tura thutlukna a siam chungchang nimina ngaihtuah an tum chu an ṭhulh rih. Hei hi vawiinah Kolasib DC-in an khua a tlawh dawna an hriat vang a ni.Bairabi aṭanga thu dawn danin, Bairabi North task force hian sorkar thutlukna chungchang hi nimin khan ngaihtuah tum mah se, Kolasib DC-in vawiinah Bairabi a tlawh dawn tho avangin DC hoa sawiho law law an rel a ni. Hetih lai hian, niminah chuan an kalphung pangngai angin, an khaw kaltlang tur bungraw phurte chu ni hnih tal ding turin an khaw dáiah an dang chhunzawm.Tarlan tawh angin, Bairabi North Task Force hian Covid-19 laka Mizoram a him theihna a nih beiseiin April 21 aṭangin an khaw paltlanga bungraw phur lirtheite chu ni hnih tal ramri-ah an dintir ṭhin a; Mizoram sorkar erawh chuan bungraw phurte chu kaltlangtir nghal zel turin an ti thung a ni.
tualchhung
MZP chuan, Covid-19 léng vanga inkhàrkhip a nih chhung­in zirlaite tan thu (article) inziahsiak an buatsaih dawn tih an puang a, zirlaite chu tel vek turin an ngen.MZP tarlan danin, thuziaka intihsiak hi district tinah neih tum a ni a, May 8, 2020 thleng thehluh theih a ni ang. Middle school hnuai lam zirlaite tana thupui chu 'Bible-a ka mihring ngaihsan chu' tih a ni a, thumal 400-500 inkar ziah tur a ni. Pawl 9-12 inkar tana thupui chu 'Kan hnam pasalṭha ka ngaihsan chu' tih a ni a, thumal 700-800 ziah tur a ni. College chin chung lam tana thupui chu 'Inkhàrkhipin a ṭha lama Mizorama nghawng a neih dan' tih niin, thumal ngai zat chu 900-1,000 a ni ang.M/S leh a hnuai lamah pakhatnain Rs. 3,000, pahnihnain Rs. 2,000, pathumnain Rs. 1,000 an dawng dawn a; pawl 9-12 ah pakhatnain Rs. 4,000, pahnihnain Rs. 3,000 leh pathumnain Rs. 2,000 an dawng ang a; college chinah pakhatnain Rs. 5,000, pahnihnain Rs. 4,000 leh pathumnain Rs. 3,000 an dawng ang. Mahni district zelah result siam tur a nih avangin lawmman pawh district ṭheuha sem tur a ni.
tualchhung
Mizoram University chuan zirlai graduate course zir paha on-the-job training experience nei duhte tan Apprenticeship Embedded Degree Programs a chhawpchhuak.Apprenticeship Embedded Degree Programs (AEDP) hnuaiah hian course thar pahnih Apprenticeship Embedded BCOM degree leh Apprenticeship Embedded BBA degree a awm ang. Heng program hi University Grants Commission pawmpui niin, a tum ber chu zirlaiten lehkha an zir paha hnathawhna remchang siamsak a, an hma hun thlir chung zela experience neihtir a ni. Work experience tha tak an neih theih nan heng program hnuaia zir zirlaite chuan kum thum chhung on-the-job training neih tir an ni ang. Work experience bakah zirlaite hi Minimum Wages Act dan zawmin thlatin hlawh an nei bawk ang.Heng program-a zir turte chu pawl 12 eng stream pawh an zo tawh tur a ni a. Tunah hian enrolment hawn mek niin kumin April 30 thleng a dil theih a. Hrechiang duh tan www.mzuonline.in ah emaw 8104800196 ah emaw biakpawh theih a ni.
tualchhung
Covid-19 laka invênna atana ramria duty-te leh inkhârkhip vanga mipuiin harsatna an tawh loh nan khawpui leh thingtlanga khawtlangte chu ṭanpuina pein an che chhuak mek zel.Phulpui khawtlang chuan an khaw mite thlai leh kurtai tharte chu nimin khan Aizawla hmun ṭhenkhatah an pe a; Langkaih lui kam ramri hrûla Mizoram vengtute pek turin Mizoram police DIG (Northern Range) Lalbiakthanga Khiangte hnenah kurtai kg. 100 an hlân a, Aizawla Salem Veng khawtlang tan kurtai kg. 270 leh thlai eng emaw zat an pe bawk.Kolasib district-a V/C-te chuan an thla khat lawmman an thawh khawm Rs. 2,27,400 chu Assam leh Mizoram ramria task force 18-te tan nimin khan an hlân. Kolasib district-ah hian V/C 52-ah member 140 an awm a ni.Ramhlun South Branch YMA chuan April 20-22 chhung khan ramri dep khaw ṭhen­khat - Saiphai, Phaisen, Buhchangphai leh Vai­rengte khuaa ramri vengtu duty-te post hrang hrang tlawhin, ṭanpuina sum ṭhahnem tak an hlân.
tualchhung
MGNREGA hnuaia mipui inhlawhna atan Ministry of Rural Development chuan Mizoram hnenah cheng nuai 16818.70 a pe a; hetah hian kumin January, February leh March thlaa inhlawhna tur sum cheng nuai 5208 a tel. RD minister Lalruatkima chuan thuchah sawiin, MGNREGS hnuaia inhlawhna buatsaih tawha báte chu job card neitute bank accountah nimin khan a lut nghal tura ngaih a nih thu a sawi a; mipuiin harsatna an tawh lohna turin DRDA project director leh BDO zawng zawngte chu hma la nghal turin a chah. Lalruatkima chuan, ""Job card holder-te hlawh tur Rs. 5,834 zel chu RD Ministry hian pawisa min rawn pe sa tihna a ni a, buai mangan lai tak a ni nen, hetianga sanction kan hmu hi kan lawm hle a ni,"" a ti. RD Minister sawi danin, kum 2019-20 chhungin RD block pakhata job card holder zawng zawng ni 100 an inhlawh hman lo a, RD block dang zawnga mite erawh chu ni 100 an inhlawh hman vek. Kum 2020-21 ah pawh ni 100 inhlawhtir theih tuma hmalak a ni a, ni khat hlawh pawh Rs. 225-ah tihsan a ni. Mizoramah MGNREGS hnuaiah job card 2,00,000 a awm mek a, cheng nuai 16818.7 aṭang hian nikum inhlawhna pawisa bá cheng nuai 5208 pek a ni ta a; cheng nuai 11610.7 la bâng thei tura chhût niin, chuta ṭang chuan chawhrualin mi pakhat ni 26 vel zel inhlawh thei tur ang a ni.
tualchhung
Transport minister TJ Lalnuntluanga chuan, Manipur leh Tripura sorkar aṭangin phalna an la hmuh loh avangin state pahnihah hian Mizoram State Transport (MST) bus tlântir theih a la nih loh thu a sawi.Vanglaini palai zawhna chhangin Trans-port Minister chuan, MST bus service tur an neih vek tawh thu a sawi a, ""Manipur leh Tripura-ah bus dahna tur, counter tur leh bus enkawltute awmna hmun tur pawh kan nei tawh. Keini lamah chuan bus service tur hian harsatna kan nei tawh lo a, state pahnih sorkar kan ngaichâng mek a ni,"" a ti.TJ Lalnuntluanga chuan, Manipur leh Tripura sorkar hotute an biakpawh tawh thu sawiin, ""Anni lam hian harsatna a awm loh tur thu an sawi chungin, tun thlengin phalna kan la hmu lo. Kan bawhzui zel,"" a ti a; phalna an hmuh veleh MST bus service tir a nih tur thu a sawi.
tualchhung
Congress Legislature Party (CLP) leader Zodin­tluanga Ralte, MPCC treasurer chuan MNF sor­kar­ah chuan lehkha zir leh coaching kalin awmzia a nei lo niin a sawi.Zodintluanga hian Inrinni khan thuthar thehdarhtu ṭhenkhatte kawmin, MNF sorkar hnuaia sorkar hna lakna reng rengah party mite induhsakna nasa tak a awm avangin, lehkhathiam nihte, hautak taka coaching class kal vak vakte'n awmzia a nei lo niin a sawi a, ""Congress sorkar lai chuan sorkar hnathawk lakna reng reng MPSC kaltlang deuh veka lak a ni a, a fair a, induhsakna a awm thei lo a, a thiam apiang an tlingṭhin,"" a ti.CLP Leader chuan Congress sorkar laia sorkar hnathawk lakna a fair ṭhin zia hretu chu Mizoram mipui an nih thu sawiin, ""MNF-in an sorkar hnuah June 11, 2019-a Cabinet meeting-in MPSC thuneihna chhuhsakin, Group B Non Gazette hnuai lam hnathawk tur latu tur Mizoram Subordinate Service Selection Board (MSSSB) din a rel,"" a ti a, MSSSB-a thawktu zat tur engkim ruahman fel vek a nih hnuah pawh la ti puitling duh loah sorkar a puh.MNF sorkarin MSSSB an tihpuitlin duh lawk lohna chhan chu sorkar hna a an party mi leh sate a tam thei ang ber thun an tum vang nia sawiin Zodintluanga chuan, “February 10, 2020 khan MNF sorkar chuan PWD hnuaia a ngheta thawk tur JE 40 lakna tur advertisement a tichhuak ta chiah a, hei hi dik lo taka an party mite thun an tum vang a ni. Congress sorkar lai chu nise JE lakna tur hi MPSC-in fair takin an buaipui vek ang,"" a ti.Zodintluanga chuan MNF sorkar chuan zirtirtu 800 chuang fair taka la anga a insawi laiin SSA & RMSA-ah advertisement pawh chhuah loin, an mi duhsak zawng hnathawktu mi 100 dawn an la tawh tih sawiin, ""Department dangah pawh hetiang hi sawi tur tam tak a awm chho mek a ni. Kum 10 liam ta a MNF sorkar hmasa kha sorkar hna laknaah a fair lo em em a, tuna an sorkar leh hnu pawh hian an kalphung an la thlak lo reng reng,"" a ti a, fair taka thil tih MNF-in an tlin lo niin a sawi.
tualchhung
Nimin khan Chief Minister’s Relief Fund atanga sum dawn hmangin Khawzawl District chhunga total Lockdown vanga hna thawk thei lo, chhuan-chham dinhmuna ding mai thei chhungkaw 693 te hnenah buhfai leh dal sem.Buhfai leh dal semna hi Zothanmawia, Deputy Commissioner chuan a kaihruai a. Covid-19 hrileng laka himna tura sawrkar SOP duante zawm chungin DC office staff leh District chhunga veng/khaw hrang hranga VLTF ten tangrualin an sem chhuak a ni.Nimina buhfai leh dal semna-ah hian buhfai quintal 56 vel leh dal kg 700 vel semchhuah a ni a. Hengte hi DC office-ah phurhkhawm niin, Pik Up pathum leh LPK pakhat hmangin Khawzawl district chhunga khaw hrang hrangahte sem kual a ni. Tanpuina dawngtute hi Khawzawlah chhungkaw 290 leh khaw dang sawmhnih pahnihah chhungkaw 403 an ni a, tanpuina dawng mihring zat hi 2,716 a ni.
tualchhung
February 7, Zirtawpni zan leh February 8, Inrinni chhun khan Aizawl leh Champhaia lirtheia chetsualnaah mi pathum an thi. Champhaia mi su hlumtu maxi­cab chu mipui thinrimin an hâl.Inrinni chhûn dar 12 vel khan Hmangaihsanga (35), Bulfek­zawl khuaa mi khalh maxicab chuan Champhai Zotlangah C Khawllianthanga (55), Mualkawi khua chu a sú a, ká pawh chhawn lohin a thi. C Khawllianthanga a sutna bul dâwra awm T Laikunga leh a nupui Lalvangi pawh maxicab hian a sú a, damdawi-inah dah an ni ve ve a; Lalvangi chu Champhai damdawi-inah dah niin, T Laikunga chu Aizawl panpui a ni.Maxicab hian C Khawllian­thanga te a sut hmain Champhai leh New Champhai inkar kawng siam hna thawk mek Tarmat company-a thawk hnam dang pahnih a sú a, mahse, a tlan tlang lui a ni. Hnam dang pahnihte chu damdawi-inah dah an ni a, pakhat zawk chu a dinhmun a ṭha vak lo tih, thu dawnna chuan a sawi.Maxicab hi a khalhtu Hma­ngaihsanga ta a ni a, Champhai police-te'n an man. Chumi  hnuah mipui thinrim pungkhawmin, maxicab chu an nawr sawn a, mi a sutna aṭanga metre 150 vela hlá Champhai leilet zâwlah an hâl a ni.Mualkawi ṭhalai thinrimte chu pawikhawihtu hmuh tumin Champhai Police Station tualah an pungkhawm a, khawtlang hruaitu leh police hotute inkâwm­in, thil duhawm lo a thleng zui lo.February 7, 2020 zan dar 9 vel khan Tuikual venga lung tohlâwt bulah truck-in a hmaa tlân bike a sú a, truck leh bike khalhtute a hmunah an thi ve ve.Thu dawn danin, Vaivakawn lam pana tlân bike pakhat chu a hnunga tlân truck pakhatin truck dang nen a sut chilh a, bike khalhtu Zorinpuia (23), Ngen­tiang khua, Salem Veng, Aizawla cheng mek leh, truck khalhtu Zomuana (38), Hunthar Vengte chu chetsualna hmunah hian an thi a ni.
tualchhung
India leh Sri Lanka chuan zanin 7:00 hian Maharashtra Cricket Association Stadium-ah T20 series match thum an khelh tura a tawpna ber an khel dawn.T20 match hmasa ber hi Guwahati-a khelh tur ni mah se khelmual a hnawn avangin khelh theih a ni lo. Match hnihnaah hian India-in wicket sarihin hnehna an chang.Sri Lanka hian 142/9 an siam a, over 17.3 lekah India hian run 144/3 siamin target an umpha. Men in Blue tan Virat Kohli chuan thi loin run 30 a siam a, top order dang KL Rahul (45), Shikhar Dhawan (32) leh Shreyas Iyer (34) te an che ṭha bawk.Lions tan series lak theih ni tawh lo mah se hnehna an chang chuan 1-1 in series a tawp thei a. India tan series la turin chak ngei a ṭul tihna a ni.
tualchhung
Tunhnai kum 5 chhungin Mizoramah Ngawr/TB natna vei hmuhchhuah thar mi 14639 an la awm a, hemi chhung vek hian he natna thihpui 258 an awm.Zirtawpni khan Assembly Conference Hall-ah MLA-te pualin Ngawr (Tuberculosis) umbo tura beihpui thlak a nih dan hrilhfiah an ni a, sawrkar hnathawk hotu liante an tel bawk.India ram leh Mizorama Ngawr natna dinhmun tarlan a ni a. Zirchianna atangin India ramah nitin TB vei thar mi 6000 awmin mi 600 vel thi ziah ang an ni. Mizoramah chuan kum 2015-2020 chhung khan TB natna vei hmuhchhuah 14639 (2015 ah mi 2088, 2016 ah 2149, 2017 ah 2508, 2018 ah 2602, 2019 ah 2996, 2020 ah 2296) an awm a, kumtina vei hmuhchhuah atanga enkawl dam zat hi kum 2015 ah 85%, 2016 ah 86%, 2017 ah 88%, 2018 ah 85%, 2019 ah 93% leh 2020 ah 78% an ni. TB vei zinga HIV positive awm zat hi kum 2020 khan 13% an ni a, hetihlai hian national average chu 0.22% a ni a, India ramah kan dinhmun a chhe ber a ni.TB natna thihpui hi kum 2015 ah mi 38, 2016 ah 35, kum 2017 ah 29, kum 2018 ah 51, kum 2019 ah 56, kum 2020 ah 49 an ni.Mizoramah chuan TB natna umbo kawngah Mamit district-in ti tha berin tunah hian TB Free Certification-ah bronze medal category dawng turin endik mek an ni a. District thar pathum leh Serchhip district tih loh district dang 8-ah District TB Centre awmin anti-TB drugs a thlawna pekchhuah reng a ni.Inzirtirnaah hian WHO Sustainable Development Goal-ah kum 2020 ralhmaa TB natna umbo a tum laiin, India ramah chuan kum 2025 ralhmaa umbo tum a nih thu sawi niin, hemi atana ram hruaitu MLA-te tan lak theihna tur kawng hrang hrang sawi ho a ni.
tualchhung
Serchhip district election officer Kumar Abhishek chuan Thawhtanni khan Mizoram People’s Forum Serchhip District hruaitute leh political party hruaitute chu a hrang ve ve a kawmin by election neih tur chungchang a sawipui. General observer Lokesh Kumar chuan a telpui a ni.Serchhip DEO chuan Mizorama hna a thawh chhungin tun bye election hi inthlan tum li a buaipuina a nih tawh thu sawiin, chu’ng inthlanah chuan MPF-ten tha takin inthlan buaipuitute an tanpui thin tih a taka hmutu a nih thu a sawi. By election neih turah pawh MPF thawhpuina an beiseiin a sawm tih sawiin, model code of conduct bawhchhiatna thleng an hriat chuan rang taka hrilhhre turin a chah.General observer pawhin thu sawiin, khua leh tui tupawhin inthlan laia dan bawhchhiatna an hmuhte cVIGIL application hmanga an report theih thu a sawi a. MPF hruaitute leh an member-te, cVIGIL app hmang uar tura inhrilh darh turin a ngen.MPF District hruaitute chuan inthlan fel leh thianghlim a awm theih nana hma an lak dan te sawiin, hmalak an tum dan an report bawk. Vote thlak nia mawh an lo lak ve tur hrang hrang pawh sawi niin, chuta duty turte chu training pek hmasak nise an ti.He by election atana returning officer ni bawk Kumar Abhishek hian political party aiawhte pawh a thutkhawm pui a. Inthlan felfai tak buatsaih a nih theih nan party-te chu thawhpuiah sawmin, Election Commission of India-in inkaihhruai dan a siamte tha taka zawm tum turin a chah. Thil diklo hmuh leh hriat an neihte a rang thei ang bera hrilhhre thin tura ngenin, rang taka action an lak theih nan a rang lama inhrilhhriat zel tha a tih thu a sawi a ni.He hunah hian political party-ten campaign lai, vote thlak ni, vote chhiar nia an tih ngei ngei tur thil pawimawhte sawi a ni.
tualchhung
Local Administration department (LAD) minister K Lalrinliana chuan April 22, 2020 khan a pisah LAD officer-te meeting a neihpui a, thingtlang mite tana 1st MFC grant leh excluded areas grant pek chhuah dan tur an sawiho.Meeting chuan, LAD hnuaiah village council-te'n khawtlang hmasawnna atana hna an thawhna turin 1st MFC grant leh excluded areas grant pek chhuah leh thuai a nih theih nan hmalak ni se, an ti a; grant hmanga hna thawh a nih hunah Covid-19 vanga mipuite'n harsatna an tawh chhâwk zângkhai nan khaw mipui tam thei ang ber an inhlawh theihna tur leh a remchan dan anga hna thawh turte buatsaih ni se, an ti bawk.
tualchhung
Lengteng bialtu L Thangmawia leh Aizawl South III bialtu Prof F Lalnunmawia te’n Thawhtanni khan ZMC-ah Mizoram dawnfawh thar an pe.Thangmawia chuan an thilpek chu beitham hle mah se dam lo enkawl hautakzia leh an inpekna thukzia an hriatpui vanga duhsakna thilpek liau liau a ni tih a sawi a, “Covid hripui lengin kan ram min tibuai laiin hospital-a thawktute chu thih leh dam kara dam lo enkawl an nih vangin chawimawi an phu a, nunna tam tak chhanhimtu leh mi tam tak tana malsawmna thlentu an ni,” a ti.A bial chhung Ngopa, Pawlrang leh Lamzawl khua te’n Tuiphal Leiletah dawnfawh thahnem tak an thar thu a sawi a, “Horticulture department-a thawktute leh kuthna-thawktute thawhrimna vangin Mizoramin bung thar kan kai a, mi taimate thawhrimna vangin ramin hma a sawn thin a, a hlawkna pawh ram mipuiin kan tel thin a ni, ” a ti.Ngopa, Pawlrang leh Lamzawl khuate hian dawnfawh an thar mek a, quintal 2500 vel thar theih an inbeisei.Nikum lamah chhungkaw pakhatin an ching a, chhungkaw dangin an ti ve ta a, horticulture department leh an bialtu MLA te nena tanghovvin, kumin kum tir atang khan chhungkaw 24 velin Tuiphal Leilet-ah dawnfawh hi an ching ta a ni.
tualchhung
MJA, Serchhip District chuan April 11, Inrinni khan Serchhip District Task Force-ah Rs. 3,000 leh kutkawt bun (pair) 2,000 an pe a, an president Kapliana Pachuau-in Serchhip bawrhsap Dr Lalzirmawia Chhangte hnenah a hlân. Khawpui chhunga village task forcete tlawh kualin an dinhmun an zir chiang nghal. Serchhip MJA hruaitute chuan, tun dinhmunah Serchhipah ngawrh takin task forcete an duty a, mi harsate an vil reng a, veng hrang hrang dinhmun thlirin harsatna lian lutuk hriat tur a la awm rih lo tih an sawi a, ""In sa mekte leh lo neia ei zawng, ni tin inhlawh chawpte erawh chu harsatna tâwk maithei dinhmun a ding niin an lang,"" an ti. Veng hrang hranga task force-te hnena ṭanpuina lut tawh zat chu cheng nuai 8 chuang a nih thu an sawi bawk.
tualchhung
Mizoram Kohhran Hruaitute Committee (MKHC) hruaitute chuan Thawhlehni khan chief minister Zoramthanga chu a pisaah hmu in, Covid-19 hrileng thawh hnihna laka mipui an him zawk nan leh he hrileng nasa taka darhzau zel chu chhutchah a nih theih nan sawrkarin inkaihhruaina khauh zawk kalpui se, tiin an ngen.MKHC hruaitute chuan Mizorama Covid-19 hri kai nasa taka an pung chho zel en in, hun rei lote chu tun aia khauh lehzuala sawrkar a kal a ngai tawh nia an hriat thu chief minister hi an hrilh a. ‘Thingtlang hmun thenkhat, hrileng boruak a ziaawm zawknaah chuan thlai chi tuh hun lai a nih avangin inthlahdul a rem zawk thei a, mahse khawpui hrang hrangah case a pun chhoh zelnaah chuan hun engemawchen chhung chu khauh taka inkhuahkhirh hi kalpui tul niin kan hria a. Hemi chhung hian chhuanchham leh ei leh bara harsa an awm loh nan kohhranten theihtawp chhuah kan inhuam a ni,’ tiin an thlen.Chief minister chuan an rawtna chu kan zavai tana tha tur nia a hriat thu leh a tawmpui thu in a chhang a. An rawtna hrang hrangte chu sawrkarin a ngaihtuah zui turin buatsaiha thehlut turin a lo ngen. ‘Heng hun khirh tak kan tawn lai hian khawsak harsa zawkten nitin mamawh lama an mangan lohna turin sawrkar, kohhran leh tlawmngai pawl te tan ho a pawimawh,’ tiin, kohhran hruaituten hemi kawnga an inhuamna chu lawmawm a tih thu a hrilh a ni.Inkawmnaah hian chief minister chuan Covid hri kai enkawlna lama mamawh hrang hrang Mizoramin a neihte chu sawrkarin a tul ang ang lei tura phalna a pek thu a sawi bawk.
tualchhung
Bairabi leh Sairang inkara rel kawng Km. 51.38 a thui, Northeast Frontier Railway (NFR) in a siam mek chu Zirtawpni khan chief secretary Lalnunmawia Chuaungo chuan a tlawh a. Rel kawng leh rel station tur hi 2023 December-a zawh hman tum a ni.Chief secretary leh amah zuitu official-te hi Khamrangah NFR hotuten lo dawngsawngin, chief engineer Vinod Kumar chuan Bairabi – Sairang Railway Project kal meka an thlen chin leh a hmalakna tlangpui a sawifiah a. Mualkhang rel station siam mekte, bridge no.161, 167 leh 196 te tlawhin Sairang rel station buatsaih mek an endik bawk. Tunah hian hnathawh tur zawng zawng atanga chhutin a chanve aia tam zawh tawh niin, December 2023-ah he rel kawng leh station te hi hman theih tura peihfel hman beisei a nih thu NFR hotute chuan an sawi.Rel kawng atana lei dawh thenkhat hi a sang hle a; pier 4 (lei dotu ban) brigdge 196 ami phei chu a sang fal hle. A ban bulthut, Kurung lui atanga tehin metre 115-a sang a ni. Helaia pier phun hi he project-ah chuan a hautak ber pakhat a ni tih NFR hotute hian an sawi a, tunah a foundation khawih mek a ni. Mualkhang leh Sairang station-ah hian rel station palia tui pek dan tur ruahmanna sawifiah a ni a. Electric hruipui hnawk deuhte chinfela ban phunsawn a nih theihna tur a hmunah enhoin, ruahmanna siamte ennawn a ni.Chief secretary chuan Mizoram chhungril zawka rel kawng lut tur chu nghahhlelhawm a tih thu a sawi a. Hei hian Mizoram state economy tan nasa takin hmasawnna a thlen dawn tih a sawi. “Bungrua chi hrang hrang – ei leh in, in sakna bungrua leh nitin mamawh thilte pawh tun aia tlawm zawk leh rang zawk daihin a lut thei dawn a. Mizorama kuthnathawktute tan pawh rel rawn lut hian tangkaina nasa tak a nei dawn, kan tharchhuah phai lama thawnchhuah a awlsam sawt dawn a ni,” a ti.Bungraw chi hrang hrang tlawm zawka kan hmuh theih dawn bakah khualzin veivakte tan awlsamna nasa tak a siam dawn tih sawiin, khawtual miten an chhawr tangkai tur thil tam tak rel kawng rawn lut hian ken tel a nei dawn tih a sawi. Rel kawng siam hna thawktute chu an hna uluk taka chhunzawm tur leh contractor te hnathawh veng uluk zel turin a chah a. State sawrkara an mamawh an thlen leh state sawrkarin a chinfel ngai apiangte a theih anga rangin sawrkarin chinfel a tum tih a sawi a ni.Bairabi leh Sairang inkarah hian rel station pali – Hortoki, Kawnpui, Mualkhang leh Sairang a awm dawn a. NFR hotute sawi danin, rel kawng siam hna hi 2008 May khan national project zinga pakhat atan puan a ni a. Tunah hian hna liantham leh hautak zual zaa 74 thawh zawh tawh a ni. Rel station pali siam hna bik hi zaa 55 thawh zawh tawh niin, he project pumpuia hnathawh tur zinga zaa 57.80 thawh zawh tawh a ni.He rel kawng Km. 51.38 a thuiah hian lei dawh liantham (major bridge) 55, lei tenau deuh (minor bridge) 87 leh leiverh (tunnel) metre 12672.25 a sei a awm a. Rel kawng siam hna hi March 2023 a thawh zawh tura chhut ni mah se, hun rei tak chhung compensation ngiattuten harsatna an siam avangte, Covid lenga lockdown neih leh hnathawktu tur chhawr tur phurhluh kawngah harsatna a awm avangin a hun ruat saa zawh hman a nih hmel loh. Thla 10 chuang hnathawh a khaihlak avangin 2023 December ralhmaa zawh hman beisei a ni ta zawk a ni.Tun dinhmunah Bairabi – Sairang Railway Project siamna atana senso ngai zawng zawng chu cheng vaibelchhe 5521.45 a ni a. Heta tanga sum hman tawh zat chu vaibelchhe 3872.91 a ni.He rel kawng, darkar khata Km.100 thlenga chaka tlan theihna tur siam hna hi Northeast Frontier Railway chuan a duh uluk hle a. Contractor hnathawk tha lo 18 a lo chawlhtir tawh. Rel station panna kawngpui siam dan tur endik ni tawh mah se, hna thawh a la ni lo. Railway ramin a huam tur chinah chinfel ngai ala awm avangin ramri felfai tak NFR hian a la nei thei lo a ni.Rel station pali atan hian Mizoram PHE Department chu detailed project report siam turin NFR chuan a ngen tawh a. Tunah hian Sairang Rel Station atan tui lakluh dan tur ruahmanna DPR peihfel a la ni lo deuh. Rel kawng hnaihah electric ban lian chi ding thenkhat chu sawn ngai a la awm bawk. State sawrkar atanga chinfel ngaite hi chinfel thuai a nih theih nan NFR hotute chuan chief secretary hnenah hian ngenna an lo thlen a ni.Sairang Rel Station hi terminal station – coaches maintenance na hmun awmna tur a ni dawn a; station dang pathum aia lian deuh zawk tura buatsaih a ni ang. He station-ah hian passenger-ten rel an lo channa tur platform pathum awm tura ruahman a ni a. Line pasarih – passenger line pathum, bungraw phur line (goods line) pathum leh maintentance & service line pakhat a awm dawn a. Bungraw phur bik tan pawh goods platform siam a ni dawn a ni. Chhutlawkna awm mek ang chuan Sairang Rel Station atang hian a tlem berah rel 10 tal lutchhuak tura beisei a ni a. Aizawl to Delhi atan Rajdhani Express, Aizawl to Guwahati tan rel chak chi, zirlai leh damlote pan tamna lama kal tur rel leh a dangte a lutchhuak tura ngaih a ni. Station dangte pawh hi lian pangngai taka duan vek leh a tul anga zauh theih tura ruahman vek a ni.Epaper Subscribe Now
tualchhung
Nimin March ni 24 kha World Tuberculosis (TB) Day niin, Lawngtlaiah Mamit leh Serchhip-ah te he ni pual hian hun hman a ni.Lawngtlaiah chuan DC Conference Hall-ah Lawngtlai Sub-Divisional Officer (Sadar) V. Lalruatliana hovin hman niin, ngawr natna (TB) chu tun hmain natna hlauhawm tak, enkawl dam theih loh anga ngaih ni thin mah se, khawvel thiamna sang zelah a hun taka a nih dan tur taka enkawl chuan natna enkawl dam awlsam tak a ni, V. Lalruatliana chuan a ti a, ngaihthah leh damdawi ei that loh erawh chuan hriselna leh nunna atana thil pawi tak thlen thei a ni, a ti.Kumin World TB Day thupui atan hian: “Hun tha a liam zel e” (The clock is ticking) tih hman a ni.Mamitah chuan CMO Office, Kumtluang Hall-ah Er. H. Lalzirliana, MLA, chuan khuallian niin a hmanpui a. H. Lalzirliana chuan nikum October, November leh December quarter chhunga health facilities nei tha lo tak chunga Mamit District-in TB dona kawnga Mizoram puma pakhatna an ni thei chu lawmawm a tih thu a sawi a. TB natna hi Kum 2025 ral hma ngeia umbo chu Sorkar laipui tum a nih angin Mizoramah pawh TB awm lohna ram kan nih theih nan mitinin mawhphurhna kan nei a ni a ti. TB vei in-report duh lo leh inenkawl tha duh lo chu dan hmanga hrem theih an nih thu a sawi bawk.National TB Elimination Programme (NTEP) hnuaiah TB damdawi hi athlawn veka lak tur a awm a. Anih dan tur ang thlapa damdawi ei, inenkawl thate’n thlatin Rs. 750/- thleng Cash incentive an dawn theih thu a sawi bawk. TB natna veite hi thinhrik mai lova enkawl dam theih a ni tih hria a, kan theihna zawn zawnah TB National Strategic Plan 2017-2025 tum angin TB awm lohna ram kan nih theih nana hmala theuh tur leh nasa zawka tan la zel turin thawktute chu a fuih a ni.Serchhip-ah chuan Serchhip Press Club-ah Dr. Laldawngliana Sailo, CMO Serchhip hovin hman a ni.CMO chuan TB hi natna enkawl dam awlsam tak, mahse inenkawl loh leh damdawi ei that loh chuan dam har tak ni lawi si a ni, a ti a. Khawvel pumah nitin mi 4000 vel TB vangin an thi a, mi 7000 velin natna an kai thar ziah anga chhut a nih thu a tarlang a. He natna umbo tur hian kan zavaia tan tlan a ngai a, kum 2030-ah chuan he natna hi khawvel atanga umbo a nih theih nana hmalak mek niin, chumi hlawhtlin nan chuan mitinte thawhpuiah a sawm nghal a ni.Kum 5 chhunga Serchhip District-a TB damlo enkawl a nih dan tlangpui report a pe bawk a. Kumin chhung bikah vawiin thlengin mi 24 enkawl niin mi 23 an dam a, vanduaithlak takin mi 1 erawh a thi a ni.
tualchhung
March 8 kha International Women’s Day a ni a. Mizoramah pawh hmun hrang hrangah hman a ni.Krishi Vigyan Kendra (KVK) Khawzawl buatsaihin Khawzawlah hman a ni. Women’s Day pianchhuah dan leh he hun hi hmeichhiate tana ni chhinchhiahtlak a nih dante sawifiah a ni a, thupui atan ‘Women Leadership in Agriculture; Entrepreneurship, Equity & Empowerment’ tih hman a ni. He hun hmanpuitu KVK Khawzawl senior scientist & head Dr. Henry Saplalrinliana chuan hrilengin a kentel, hnathawh mai tur awm loh avanga hmun dang atanga lo haw, a bikin hmeichhiate tan kan vela awm banphak leh hmuh theih hmanruate atangin tualchhunga hralh theih mai tur thil tam tak siam theih a ni, a ti.He hunah hian loneitute sum lakluh a leta tihpun tuma hmalakna ‘Doubling Farmers Income 2022’ kaltlanga KVK Khawzawl hnuaia khaw enkawl mek khaw pahnih – Tualte leh Tuipui atanga self help group hmeichhia sawmbikte chu tomato sauce leh hand sanitizer siam dante bakah mask thui dante zirtir an ni.One Stop Centre (OSC) Champhai buatsaihin ‘Choose to Challenge’ tih thupui hmangin North Khawbung-ah hman a ni a. Lawmna pual hial he huna tel MHIP leh school naupangte tan hmeichhiate dikna leh chanvo chungchang inzirtir a ni. OSC hnuaia case report ngaihthlak a ni a, OSC kalphung leh service pekte sawifiah a nih bakah hmeichhiate venhimna dante sawizau a ni bawk.Mizoram State Legal Services Authority leh Mizoram College of Nursing (MCON) tangdun chuan MCON-ah programme an buatsaih a. Thupui “Choose to Challenge” hmangin nursing zirlaite chu an hmazawnah theihtawp chhuah tura infuihna leh hmeichhiate dikna humhalhna chi hrang hrang inhrilhriat a ni.Lawngtlaiah chuan OSC leh DAY-NULM tangdun huaihawtin neih a ni a, district bawrhsap Dr Andrew H. Vanlaldika’n a hmanpui. MHIP Sub-Hqrs Lawngtlai hruaitute leh member-te, LWA Gen. Hqrs. Lawngtlai hruaitute leh member-te, NULM hnuaia Self Help Group-te, OSC, Swadhar Greh, MSK leh DAY-NULM hnuaia thawktute an tel a ni.KVK Kolasib chuan KVK Complex-ah hmangin, Kolasib district chhunga hmeichhe self help group tithate chawimawina hun hman a ni. National Award – Best Performing Self Help Group 2018 leh 2019 dawng tawhtu ‘Vau Self Help Group’ chu Women’s Day pual hian chawimawina thuziak hlan an ni. Live video conferencing kaltlangin sawrkar laipui programme duan, Minister of State for Agriculture & Farmers Welfare Kailash Chaudhary thusawi ngaihthlak a ni bawk.International Women’s Day hi hmeichhiate dinhmun chawisanna leh an dikna chanvo inzirtir thar nan United Nations Organisation bultumin kum 1977 atang khan khawvel pumah hman tan a ni.
tualchhung
Bairabi Zophaia leilet neitu Mizote chuan Kolasib district bawrhsap-in thu a lo chhuah tawh angin, an leiletah hnamdang chhawr tawh loh an rel a. Mizo hnahthlak chhawr tur hmu zo ngang lote chu Bairabi Joint Village Council-in a tul angin hma a lakpui dawn tih sawi a ni.March 1 zan khan Bairabi Joint Village Council kaihhruaiin Bairabi YMA hruaitute leh Zophaia leilet neitute an thukhawm a. Zophai leilet enkawl dan tur chungchanga bawrhsap-in thupek a chhuah angin, Zophai hmuna leileta hnamdang an lo chhawr tawh thinte pawh ‘sensitive area’ ami ho chu chu an chhawrna tihtawp nghal vek tha an ti a. Leileta Mizo hnathlak chhawr tur hre ngang lote chuan Bairabi Joint VC-ah inhriattir turin an ngen.Bairabi North huamchhunga leilet neite reng reng chu Zophai leilet inenkawl dan tur chungchanga bawrhsap thuchhuak zawm vek tura ngen an ni a, an mi chhawrte nen kum khat chhung atan zel agreement fel tak siam a, ILP siamsak vek tur leh agreement photo copy chu Koalsib bawrhsap hnenah thehlut vek turin an ngen.Khawtlang hruaitute leh leilet neitute thukhawm rel angin, leileta mi chhawrte chu Mizoram chinah an inbengbel vek tur a ni a. Hmundang/ ramdang atangin leilet enkawl phal a ni lo.Leilet neitute inthurual zela hma lak nise, an ti a; a luhlul falte an lo awm a, khawtlangin an chungah action a la a nih pawhin an vui theilo ang, tiin thu an thlung.Thutkhawma an remtih tlan angin, loh theih loha hnamdang chhawrten ILP an dilchhan ILP-a ziahlan ang ngeiin an khawsa/awm tur a ni anga, ILP-a ziahlan ang loa hna dang thawka sumdawng luite chu Bairabi Joint VC leh YMA ten a tul angin hma an la zui ang, tia thu dah a ni.
tualchhung
Ruihhlo avanga harsatna tawkte chhanchhuahna leh tanpuina hmunpui atana duan Jordan Centre Sethawn, Kolasib district ami chu Nilaini khan chief minister Zoramthanga’n a hawng.Chief minister chuan zu leh ruihhloin a tihbuaite chhanchhuah chu hna pawimawh ber pakhat a nih thu a sawi a. Nu leh pa te lungmuang zawka an awm theih nan te, ruihhlo bawiha tangte chhanchhuah a, enkawl dam bakah an intundin theihna tur eizawnna tham thiamthil inzirtirna pek chu Jordan Centre tum a ni tih a sawi. Hemi atan hian sawrkar pawhin theihtawp chhuahin, 2019 kumtir atang khan hma a la a, a bultanna atan SEDP atangin cheng vaibelchhe 10 ruahman a ni tih a sawi.Social Welfare minister Dr. K. Beichhua chuan ruahman dan leh staff beisei an hmuh kim vek hnuah chuan, ruihhlo bawiha tangte hi an ruihhlo ngaih bakah natna dang hrang hrangin a tlakbuak telte an nih thin avangin he centre-a enkawl tura lo lut te hi a tirah screening tih vek phawt a, an natna neihte enkawl dam leh detoxification kalpui kawp emaw a tahtawla enkawlna kalpui emaw a nih tur thu a sawi.Ruihhlo vanga harsatna tawkte chhanchhuah leh enkawlna hi 1990 March 30 khan bul tan a ni tawh a. A tirah chuan Health Department kutah a awm a, kum 1993 tawp lamah Social Welfare Department hnenah hlan a ni. ‘De-Addiction -cum- Rehabilitation Centre’ tih hmingpuin District Jail Armed Vengah kalpui thin a ni a, centre hmun tur atan H. Lianngura chuan Sethawna an ram pein, he mi hmunah hian ‘Ruihhlo ngaite enkawlna hmun’ din a ni ta a ni.Helai hmun hi kum 1998 atang khan hman tangkai zui a ni a. Hun engemaw chen atang khan centre kalphung hi her danglam niin, ruihhlo ngaite enkawlna lam chu chawlhsan rih a ni a. Ruihtheihthil ti thin sim tate thiamthil zirtirna, mahni kutkea ding tura zirtirna pek lamah a tul zawka hriatna a awm avangin hmalak a ni a, a hming pawh ‘After Care Centre’ tia thlak a ni.Socio Economic Development Policy (SEDP) hnuaia Social Rehabilitation Board din, Minister, Social Welfare Department changtu chairman-na hnuaiah kohhran, NGO leh department hrang hrang thawh honain hma lak tan a ni a. Mizoramah ruihhlo avanga harsatnain zual lam a pan zel avangin Board chuan heng ruihhlo ngaite tanpui dan tur ngaihtuahin he centre-ah hian bul tan a ni a, a hmingah ‘Jordan Centre’ nise, tiin 2019 February 24 khan Centre hming hi thlak a ni.Jordan Centre hian taksa, rilru leh thlarauah damna pek chu a tum a ni a. Thil tum tihhlawhtlin nan hian medical treatment facility buatsaih niin, hospital tha tak siam a ni. Damloten rilru hrisel tak an put theih nan counseling programme chu case worker leh psychologist-te hnen atangin neih thin a ni anga, spiritual counseling leh gospel camping pawh Social Rehabilitation Board Spiritual Sub-Committee hmalaknain neihpui thin an ni ang.Jordan Centre-a mi sang khat leng tura thuamthatna atan hian SEDP hnuaiah Mizoram sawrkar chuan cheng nuai 920.27 a dah a, hemi hmang hian a hmunhma thawmthat ngai hrang hrang, in sak thar ngai leh a hungna thlengin tha taka tih thar vek a ni a, tui leh kawlphetha lakna atana tihchangtlun ngai leh hmanrua leitharna atante pawh sum hi hman a ni a. Thawktu engemawzat lak thar an ni bawk. Kumin May atangin admission hi a tih theih dawn a, Social Welfare Department-ah ngaihven tur a ni ang.
tualchhung
Zoram Medical College (ZMC) Covid-19 Testing Labo­ratory-ah nimin khan mi 21-te swab sample endik a ni a, nimin vêk khan result a chhuah hman beisei ni mah se, he thu ziah lai thlengin hriat hman a ni lo.ZMC-State Referral Hos­pital Covid-19 Bulletin nimin tlaia tihchhuaha tarlan danin, nimina swab sample 21 endikte hi Vairengte aṭanga lakte a ni. Hetih lai hian, niminah Covid-19 kai rinhlelh State Referral Hospital-a dah luh thar an awm lo a; Covid-19 vei vanga ICU-a enkawl mek chuan ni tin hma a sawn zel a, oxygen pawh a mamawh khát viau tawh a ni.State dang aṭanga Mizoram lut turte enfiahna screening point hrang hranga duty turin nimin zing khan ZMC-a senior resident doctor pakua chu an chhuak a; Kanhmun, Khawkâwn leh Vairengte-ahte an duty ang.Mizoram sorkar thuchhuah tarlan danin, Thawhlehni tlai dar 5 leh nimin tlai dar 5 inkarah screening point hrang hrangah Mizorama lut tur mi 560 enfiah an ni a, chu'ngte nen chuan enfiah tawh zawng zawng chu mi 72,208 an ni.Sorkar ruahman quarantine facility-a dah thar an awm lo a, Mizoram puma swab sample endik tura lak tawh zat chu mi 179 an ni a, result hriat tawh chinah mi pakhat chiah Covid-19 vei a la awm a ni.
tualchhung
Vawk natna chungchangah ICAR Kolasib thuchhuah angin social media hrang hrangah Mizorama vawk natna hri leng tan anga ngaih theihin thu thehdarh a ni a, hei hi ICAR Kolasib chuan thu belhchian dawl lo a ni tiin, hetiang thuchhuah hi an siam lo tih an sawi.Kar kalta khan social media Whatsapp leh thildangah thu a darh a. ‘ICAR Kolasib lam a information an dawn angin, tunlai hian vawk hri a leng tan a, he hri hi a chak khawp mai a, vawk vulhte lo invenlawk theih nan. Tumah vawk in leh vel hnaiah kal phal loh tur, vawk chaw petu tur pawh kutke tui sena sil hmasak tur, vawk in leh a vel tuisenin a tam thei ang lo thehlawk theuh tur a ni,’ tia thu thehdarh a ni.ICAR Kolasib chuan hetiang thuchhuah an siam loh thu leh vawk vulhtute leh a dawrtu mipui thlenga harsatna siam thei zawnga thu belhchian dawl lo thehdarh a ni chu pawi an tih thu an sawi. ICAR Kolasib scientist Dr. Lalhruaipuii chuan, kan state chhehvelah vawk natna leng vel a awm reng avangin fimkhur a tul thu a sawi a, amaherawhchu ICAR Kolasib hminga mipuite tiralkhel zawnga thuchhuah belhchian dawl lo thehdarh a ni chu pawi a tih thu a sawi a ni.
tualchhung
Social Welfare minister Dr K Beichhua chuan nimin khan Seṭhawna ruihhlo ngaite enkawlna tur hmun, Jordan Centre a tlawh a, Centre din thar lehna hna chak taka kalpui a nih thu a sawi.Dr K Beichhua chuan, Jordan Centre chu ruihhlo vanga harsatna tâwkte chhanchhuahna atan leh eizawnna tlak thiamthil an zir chhuah theihna hmun ṭangkai a nih theih nan ruahmanna siam a nih thu a sawi a, ""Centre-a tuna kalpui mek zirna pathum - automobile, ICT leh electronic-te bakah, agriculture, horticulture, veterinary leh sericulture lam zirna kalpui thuai tum a ni,"" a ti.Kumin March leh April chhungin building awm sa thawm ṭhat ngai ang angte thawm ṭhat a nih tur thu sawiin SWD Minister chuan, ""May 2020 chhung ngeia centre hmun eng emaw zat chu luah theih hman beisei a ni,"" a ti a; ruahmanna anga centre hi peih a nih hunah chuan hmarchhak state dangte tan pawha hman ṭangkai tham a nih tur thu a sawi.Social Rehabilitation Board chuan Seṭhawna ruihhlo ngaite enkawlna hmun hi Jordan Centre tia hming vuahin, ruihhlo ngaite enkawlna leh chhawmdawlna hmunpuiah siam a tum a; Centre tihzauhna atan a bul hnaia ram nei Horticulture department chuan Seṭhawn leh Thingdawl inkarah ram an pe a ni.
tualchhung
March ni 24 khan Aizawl Municipal Corporation (AMC) Board of Councillor (BOC) an thu a, 2021-22 atana AMC budget tur an pharh.AMC-a cash & accounts changtu executive councillor Lalringliana’n budget hi a pharh a, cheng vaibelchhe 77.83 niin, kum hmasa aiin cheng vaibelchhe 21.04-in a tlem.Budget pharhtuin budget chungchang hi a sawi a, kum hmasa budget aia kum thar budget estimate a tlem chhan chu, 15th Finance Commission atanga sum hmuh a tlem vang leh, kum danga grants an hmuh thin an dawn tak lohte a awm vang a ni tih a sawi.BOC thutkhawm hi ni thum awh tur a ni a, Zirtawpni-ah chhunzawmin, budget chungchang hi an sawi ho ang.Term thara BOC thutkhawm hmasak berah hian budget pharh hmain zawhna leh chhanna hun an hmang a, Municipal Accounts Committee member tur an inruat bawk. Rosiamngheta, Baryl Vanneihsangi, Malsawmzuala Ralte, Lalfakzuala Chenkual leh Vanlalneia te an ruat.BOC thutkhawm hmasak berah hian appointed councillor pahnih, VL Zaithanzama leh Dr Vanlalthlana, MLA ve vete pawh an thu.
tualchhung
Covid-19 kai rinhlelh thila Mizoram aṭanga endik tawh zat chu mi 135 an ni a, result hriat vek tawh niin, March 24, 2020-a kai hmuh chhuah bak kai belh an la awm lo. Zoram Medical College (ZMC) Covid-19 Testing Laboratory-a endik tawh mi 28-te chu hripui lakah an fihlim vek a, niminah rinhlelh admit leh swab sample test ngai an awm lo.Sorkar thuchhuah tarlan danin, Thawhlehni tlai dar 5 leh nimin tlai dar 5 inkarah Mizoram luhna hrang hranga screening point-ah mi 413 enfiah an ni a, chu'ngte nen chuan mi 68,653 enfiah an ni tawh. Mizoram páwn aṭanga lut thar, khung hran ngai an awm belh lo. Covid-19 kai rinhlelh thila State Referral Hospital-a dah luh tawh zat chu mi 28 an ni a, hripui an kai loh avangin chhuahtir leh vek an ni tawh bawk.ZMC-SRH Bulletin nimin tlaia tihchhuah chuan, Covid-19 vei State Referral Hospital ICU-a enkawl mek chuan hma a sawn zel tih a tarlang a, ""Biak a hre ṭha a, a hnára chaw pekna phawi a ni tawh. Chaw tuirîl lam a ei ṭan a, oxygen erawh hniam têin la kaltir a ni a, khawsik a nei tawh rih lo,"" a ti.Mizorama Covid-19 helpline number-te - 102 (toll free), 0389-2323336, 0389-2318336 a ni.
tualchhung
India ram danpui duang chhuaktu Dr BR Ambedkar piancham 130-na ni ah amah hriatrengna pualin Nilaini khan sawrkar department hrang hrangten mahni office-ah India Constitution Preamble an chhiar ho a. Mizoram Secretariat officer leh staff-te chuan Preamble chhiarna hi chief secretary Lalnumawia Chuaungo hoin Secretariat building tualah an hmang a ni.April 14-20 chhung awh tur Fire Service Week hman tan a ni a. Mizoram Secretariat officer leh staff-te hian chief secretary hoin Nilaini vek khan kawng hrang hranga kangmei laka fimkhurna tur thuziak chhiar hona hun an hmang bawk.Mizoram Legislative Assembly Secretariat officers leh staff-te chuan Assembly House-ah commissioner & secretary H. Lalrinawma kaihhruaiin Constitution Preamble an chhiarchhuak a. District dangah pawh he ni pual hian hun hman a ni a, Serchhip-ah chuan Serchhip district bawrhsap office, SP office leh department office hrang hrangten anmahni remchan danin Preamble sawirualna hi an hmang. Fire Services Week pual pawh hian Serchhipa sawrkar office hrang hrangah hun hman a ni bawk.Fire Service Day/ Martyrs Day pualin Fire & Emergency Services Hqrs Aizawl chuan Nilaini zing khan programme an buatsaih a. Aizawl pawnlama Fire Station te pawhin hun an hmang a ni.
tualchhung
Ka chhung vawn fai loh avang leh zuk leh hmuam tih nasat avangin ka chhung cancer nei an tam phah tih World Oral Day puala hun hmanah sawi a ni.March 20 khan khawvel hmun dang rualin Aizawlah World Oral Health Day hman a ni a. Hetah hian, khawvelah kumtin mi maktaduai khat ka chhung cancer an awm ziah anga chhut niin, India ramah mi nuai khat zelah ka chhung cancer mi 20 zel, zaa 30 chu ka chhung cancer an nih avangin uluk taka ka chhung vawn leh enkawl that a ngai tih te sawi a ni a. India ramah mi za zela 50 chu ha nawhna (tooth brush) hmang lo an la awm nia sawi a ni bawk.He hun hmanpuitu Dr ZR Thiamsanga, MLA chuan ka chhung enkawl kawngah India ram kan la sang lo hle tiin, ka chhung hrisel neih pawimawh thu a sawi. “Ka chhung cancer thlentu hrang hrang – zuk leh hmuam, vaihlo leh a kaihhnawih bakah kuhva thlenga sim a tha a, ka chhung hrisel neih kawngah uluk taka ha enkawl a ngaih avang leh ha hi kan incheina hlu tak pakhat a nih avangin, ha hrisel kan neih a pawimawh a ni,” a ti.Aizawla World Oral Day hmannaah hian mithiamte chuan nu leh pate chu an faten ha na an sawi a nih chuan ngaihven sak thuai a pawimawh tih an sawi a ni.
tualchhung
NITI Aayog duh dan angin Mizoram sorkar chuan ventilator lei chungchangah company leh damdawi-inte inkara hna thawk tur leh mawh la turin Health Services director Dr H Lalchung­nunga, Task Group on Medicine & Medical Equipment member secretary chu nodal officer atan a ruat.
tualchhung
Nimin khan Serchhip District Level Task Force on Covid-19 member-te leh Serchhip Jt. VC hruaitute, Village Council tin aiawhte leh MJA aiawhte chu Serchhip DC charge la mektu Lalmuansanga Ralte MCS, Addl. DC hovin an thukhawm a, tunhnaia lockdown inkaihhruaina dan thar thlirhovin Serchhipa kalpui dan tur an rel.State Executive Committee thuchhuak anga he inkhuahkhirhna kalpui chhunga District Level lamin a lo rel ve theih awm ang ang te leh Chief Minister Relief Fund Serchhip district-in a hmuh sem dan turte ngaihtuah ho a ni a. Dawr hawn hunbi dik taka kalpui a, feh hunbi pawh zing dar 9:00 hmaa khaw chhung chhuahsan hman a, tlai dar 4:00 hnuah haw theih ni se tih te, Serchhip District chhung khaw danga dawr neituten Serchhip Whole Sale dawrte an rawn dawr theih nan Nilaini leh Ninganiah hun siam sak a, an rawn dawr duh Whole Sale dawr awmna VLTF te nena ruahmanna siama lo en pui ni se tih te rel a ni.Hei bakah hian Chief Minister Relief Fund atanga dawn Rs. 2,50,000 sem dan tur pawh rel niin, tunah hian VLTF te chu an bial chhunga chhuanchham tawk theite thehluh tir mek a ni a, he report mil hian DC Office lamin sem chhuak mai se tiin rel a ni bawk.Meeting hian a tul thuta hnathawk mai thei turin Disinfectant Team din an rel bawk a ni.
tualchhung
Nghakliani (95), Dawrpui Veng chuan a pasal Lalrinliana (L) ex MLA thlà khat pension CM relief fund atan a pek hnuah a mamawhte tána hman turin hmai tuamna (mask) a ṭhuisak. Nghakliani chuan, ""Miin heti khawp hian an tuar a, Pathian hmingin hei hi tih ve ngei ka duh a ni,"" a ti.
tualchhung
Nimin Assembly Session-ah session ṭan nia governor PS Sreedharan Pillai thusawi sawiho a ni a, sawihona hmawrbawktu chief minister Zoramthanga chuan a kaihhruai sorkar chuan tih a nei nual a, a tam tawk loh thu a sawi.Chief Minister chuan a kaihhruai sorkar chu kum khat ṭha emaw a kal awrh thu sawiin, ""A tihte chu kan ti nel nual a, amaherawhchu a tam tawk lo em em tih hi kan pawm em em. Kan tih ve chinah erawh hi chuan kan theih ang chin chin chu tih hram hram kan tum,"" a ti.Kum 2008 chho khan district pathum an puan thu sawiin Zoramthanga chuan, ""Kan reh ta vang vang a, kum 10 hnuah kan han sorkar leh a, 'Ngawi teh u, kan tih theih chin a nih hi, a takin i thlen tir ang' kan ti a ni,"" a ti a, district thar pathum chu DC leh staff, post creation, medical staff leh thil ṭul dangte nen an function tir thu a sawi.Chief Minister chuan 'In kum khat sorkar chhunga in thil tihṭhat awmchhun tam tak pawh hi in sawi tel tir loh...' tihte pawh a rik thu sawiin, ""A sawi lohte pawh hi a ṭha hlei hlei emaw tih turin kan ruling lam leh kan opposition lamte pawhin in rawn phawrh chhuak a. Chu chuan a tiropuiin a tilawmawm hlein ka hria. A sawi hi a tawi lutuk deuh mah mah kan ti tlang a ni,"" a ti.An tih theih ang chin chin chu an tih chak ve viau thu sawiin Zoramthanga chuan, ""Miin,  kan duhthu a sam lo, an ti a nih chuan a dik. Eng emaw chenah chuan a ṭha thawkhat ve khawp e...tih kha kan sawi duh,"" a ti a, kawng siam lamah pawh theihtawp an chhuah thu a sawi.
tualchhung
Aizawl, May 14 :Mizoramah Covid-19 natna vei hriatchhuah thar an awm belh zel avangin inenkawlna hmun pawh mamawh belh zel a ni a, inenkawlna hmun hi siam belh zel a nih avangin indaih loh a la awm lo tih thu dawn a ni.May ni 13 tuka information department-in an puan danin, Mizoramah Covid-19 natna vei enkawl mek mi 2033 an awm a, hei hi enkawl lai an tam ber tum a ni. Dam lo enkawlna tur hi tun hnaiah siam belh zel a nih avangin, hri vei enkawl an tam ber ni May ni 13-ah hian Covid-19 natna veite enkawlna tur khum 3206 a awm.Hrileng do nana sorkar din Medical Operational Team chairman Dr ZR Thiamsanga, MLA chuan Mizoramin khum 3206 a neih thu leh, hri vei an awm belh zel avang hian siam belh zel tum a la ni tih te The Aizawl Post a hrilh.April thla tawp lam atangin hri kai hriatchhuah zat hi nasa takin a pung a, April ni 25 leh May ni 13 inkarah May ni 10 leh May ni 11 tih loh ni dang zawng chu hri vei enkawl mek an tam ber ni a ni ziah a, hemi hun chhung hian hri vei enkawlna tur hi siam belh char char a nih thu Dr Thiamsanga chuan a sawi.May ni 7-ah khan enkawl lai mi 1779 an awm a, khami ni khan khum 2425 a awm. Chumi hnu-ah chuan khum ngaihtuah belh zel a ni a, May ni 13-ah chuan khum 3206 a awm tawh.Dr Thiamsanga chuan Covid Care Centre leh Community Covid Care Centre siam belh a nih thu leh kar hmasa lamah ZMC-ah pawh khum dah belh a nih thu a sawi a, ngaihtuah belh zel tum a nih thu sawiin, ZMC-a enkawlte zinga hmasawn, dam mai tura ngaihte awmna tur hmun pawh siam tumna a awm thu leh hemi chungchang hi ngaihtuah mek a nih thu te a sawi.Community Covid Care Centre hi Indian Medical Association Mizoram State Branch te’n an enkawl dawn a, hei hi tihfel thuai tum a nih thu a sawi bawk.“Hri vei zat atanga thlirin khum hi ngaihtuah belh zel a ngai tih chu sorkar ngaihdan a ni a, chuvangin theihtawp chhuahin hei hi bawhzui zel a ni a. Tunah pawh a tul dan azirin ngaihtuah belh zel tum a ni a, tuna hrileng mek bakah third wave te an sawi avang hian, a theih ang anga hri do hna hi thawh chhunzawm zel tum a ni,” Dr Thiamsanga chuan a ti.
tualchhung
March ni 13-ah mai khan Mizoramah Covid-19 natna vei enkawl lai mi pakua an awm a, April ni 7 tukah chuan mi 50 an tling. Tun hnaiah hri vei zat a pung chak hle.Tun hnaiah Mizoramah Covid-19 hri vei an pung leh a, hri kai hriatchhuah thar an awm ni tin mek. Thuneitu lam chuan puanven sawi chhin tul an ti a, fimkhur thar leh tul an ti.“Khawvelah hri a darh leh a, India ramah a darh leh a. Chuti a nih chuan ralkhel dar vuak a tul tihna a ni a, mipui kan fimkhur thar leh a hun khawp mai,” Covid-19 hrileng chungchanga Mizoram sorkar thupuangtu Dr Pachuau Lalmalsawma chuan a ti.February vel atang khan Mizoramah hri kai hriatchhuah thar zat leh a vei enkawl zat a tlem a, mipui an lawm hle. Mahse tun hnaiah hri vei zat a pung leh mek. March ni 13-ah hri vei enkawl lai mi pakua an awm a, nikum lama hri a len hnuah hri vei mek zat ‘single digit’ a ni ta hi thil lawmawm a tling a, mahse a tuk atangin a pung ta char char si.March ni 13-ah hri vei mek mi pakua an awm a, March ni 24-ah chuan 18-ah a zuang; March ni 30-ah 29 an tling ta daih. Thla a thar a, a pung tak zel; April ni 7 tukah chuan 50 an tling ta.Mizoram sorkar chuan local task force lam tuai thar leh tul a ti a, March ni 7 khan local council, village council, MKHC leh YMA hruaitute nen inkawmin, task force atangin puanven sawi chhin ni se an ti.Dr Pachuau Lalmalsawma chuan task force an ‘active’ leh a tul thu a sawi a, state pawn atanga rawn lutte endik zel an nih thu sawiin, mipui an inthlahdah ang tih a hlauhawm thu a sawi bawk.“Hri vei zat a tlakhniam khan kan lawm tlang a, hri vei an tlem miau chuan task force te tan pawh ‘active’ reng kha a har ve bawk a, tin, a tul lo ve thei bawk a. Mahse tunlaiin khawvelah hri a darh leh mek a, ralkhel dar vuak a tul a, kan tan tlan leh a ngai a ni,” a ti.Mipui lamah inthlahdah an pung ang tih a hlauhawm thu a sawi a, “India ram hmun hrang hrangah a darh mek a. Anni an him loh chuan kan tan a hlauhawm a. Nikum lama kan fimkhur ang khan kan fimkhur leh a ngai. Hri laka inven hi mahni tan a ni tih hi mipuiin kan hriat a ngai a, kan tan tlan a ngai a ni tih hi kan hriat a ngai,” a ti.
tualchhung
Aizawla private hospital-a hotu pakhat chuan, Aizawla private hospital-a damlote'n ACH Blood Bank aṭanga thisen an lak dawnah HME Director phalna laktir an nih thu sawiin, chu chu damlo tan thil buaithlak tak a nih thu a sawi.Private hospital hotu pakhat chuan, ""HME Director hi office-ah a awm reng lo a, a chángin a clinic-ah a awm a, damlo chhungte an kal kual a ngaih nasat phah a, a buaithlak hle,"" a ti a; tuna sorkarin a tih dan chu, rîkrum thil leh zan lama damloin thisen an mamawh hunah a buaithlak lehzual hle dawn a, thisen lâk mai theih a nih loh chuan, thih phah hial pawh an la awm lo ang tih sawi theih a nih loh thu a sawi bawk.Aizawla private hospital lâr taka doctor pakhat chuan, ACH Blood Bank aṭanga thisen lak chungchanga sorkar thil tih dan chu doctor-te'n an khel nasat thu sawiin, ""Doctor-te hi tih tur leh mawhphurhna nei kan ni a, tuna sorkar tih dan hi chu doctor thlirna aṭang chuan a ethical lo em em a ni,"" a ti a; Indian Medical Association conference-ah pawh an sawiho thu a sawi.Sawi chhunzawmin doctor chuan, thisen chu damdawi chi khat a nih thu leh a mamawhtu leh hmangtu tak tak chu damdawi-in ni loin, damlote an nih thu a sawi a, ""Thisen pek hi thih leh dam kar thil a ni a, tuna sorkar tih dan hi chu a mak hle. Doctor-te hi sorkar hmelma êm kan ni lo ang a, damlote pawh sorkar hmelma an ni êm dawn em ni,"" a ti.
tualchhung
Lalhmachhuana Zofa lehkhabu ziah ‘Mizo Lalte’ tih chu nimin khan Aizawlah Assembly speaker Lalrinliana Sailo chuan a tlangzarh. Speaker chuan he lehkhabu hi tlang hrang hranga Zofate min phuarkhawmtu a la nih ngei a rin thu a sawi. Tlangzarh inkhawm kaihruaitu Rajya Sabha MP K.Vanlalvena chuan Mizo lalte vangin tuna Mizoram hi kan nei thei tiin a sawi bawk. He lehkhabu hi Rs.1500 man a ni a, Lusei lalte chauh ni loin Zofate bawh tlang hrang hranga lalte chanchin ziahna a ni.
tualchhung
132KV Zuangtui - Saitual line tower pahnih, Tuirial dumping ground bula mi chu April 18, 2020 tlaia thli tlehin a lên thlu a, hei vang hian Zuangtui aṭanga Saituala power supply pe leh thei turin a chhiatna chhak lamah 132kV line pahnih Serchhip leh Saitual line-te thlun zawm tumin Power & Electricity department-a thawkte'n riahchilhin hna an thawk a, nimin lam khan an zawh beisei a ni. Chutih rualin, power line tower tlu chu siamṭha leh turin a rei lo berah thla 1-2 chhung a ngaih tur thu P&E department hotute chuan an sawi a; tower tlu hnuai lama tower member pawimawh eng emaw zat rûk bo a ni tih hmuh a nih avangin, chu chu a tlûk chhan pakhat a nih tel thu an sawi bawk.
tualchhung
India hmarchhaka zirlai pawlte inzawmkhawmna – North East Students Organisation (NESO) chuan Burma buaina avanga raltlante chhawmdawl turin India sawrkar leh hmarchhaka Myanmar nena ramri nei state sawrkarte a ngen.Video conferencing hmanga NESO thukhawm thuchhuak chuan Myanmar sipai ten mipui thlan sawrkar dik lo taka a paihthla leh a hnulama thisen chhuahna rapthlak tak a thlentir chu pawi a ti a. Sipaiten an mi leh sate rawng taka a nghaisakna hian democracy leh human rights an rapbet ni a a ngaih thu leh, thenawm rama mipui thlabara an tlanchhiat chhanah hian Burma sipaite chu mawhphurtuah a ngaih thu te, rawng taka mipuite chunga an chetna chu na taka a dem thute a sawi.‘NESO chuan thisen chhuahna leh innghaisakna tireh tur leh Myanmar rama democracy tundin a nih leh theih nan Myanmar sipaite a na thei ang bera nawr turin India sawrkar a ngen a ni,’ a ti.Myanmar mi, a bikin Sagaing Region leh Chin State-a chengte leh India hmarchhak state – Mizoram, Manipur, Nagaland, Arunachal Pradesh-a mite hnamzia, nunphung, inkungkaihna, chawrchhuahnate leh inunaunate NESO thutkhawmah hian sawiho niin, ‘Kan inunauna leh kan inkungkaihna avang hian India sawrkar leh Mizoram, Manipur, Arunachal Pradesh sawrkarte theuh thawkhoa Myanmar mite state palia sahimna rawn zawngte harsatna leh tuarna zirchianga hma lakpui a, Burma-a boruak tha a awm a thawnkir leh theih an nih hma zawng, chhawmdawla lo tanpui turin NESO chuan India sawrkar leh state sawrkar-te a ngen a ni,’ a ti.NESO thuchhuak dang zingah Bangladesh atanga dan loa rawn lutte thawnkir an nih leh theih nana a hmalaknaah a dinna ngaiah a la ding reng tih sawiin, hmarchhak state puma ILP hman nise a duh thu te, Citizenship Ammendment Act a duhlohnaah a dinna ngaiah a la din reng thu te, Chakma leh Hajong refugee-te Arunachal Pradesh atang thawnkir a duh thu te pawh a tel a ni.
tualchhung
Aizawl bawlhhlawh sâwngbàwlna thar, Solid Waste Management Centre (SWMC)-ah Aizawl khawpuia veng (local council) 19-in bawlhhlawh an paih mek a, veng dang 38-te paihtir tuma hmalak leh mek a ni. AMC hotute chuan, Aizawl mipuite chu bawlhhlawh ṭawih thei leh ṭawih thei lote uluk leh fimkhur taka thliar ngei turin an chah.Aizawl Municipal Corporation (AMC) mayor PC Lalhmingthanga chuan Vanglaini palai zawhna chhangin, SWMC-ah tunah hian veng 19-a bawlhhlawhte sawngbawl tura paih mek a nih thu a sawi a, ""February 19, 2020 aṭangin veng (LC) dang 38-te paihtir ṭan leh tum a ni a, chu'ng veng 38-a LC member-te chu bialtu councillor-te'n tunlai hian ko khawmin, bawlhhlawh thliar dan tur leh thliar ngei a ṭul­nate an zirtir mek a ni,"" a ti.PC Lalhmingthanga chuan, SWMC-ah chuan Aizawla local council zawng zawng (LC 83)-a bawlhhlawhte paih thuai theih an duh tih a sawi rualin, ""SWMC-in a dâwl zawh chin enchhin zel chunga paih a ngai a, chuvang chuan vawi leh khatah Aizawla bawlhhlawh zawng zawng lâk luh nghal a remchang lo. February thla aṭangin Aizawla veng 38-a bawlhhlawhte paihtir leh phawt tum a ni,"" a ti a; SWMC dinhmun azirin a bâk veng dang 26 pawh paihtir theih thuai an beisei thu a sawi.Aizawl Mayor chuan, bawlhhlawhte chu paih satliah ni loin, sâwngbâwl turin SWMC-ah dah luh a nih tâk avangin bawlhhlawhte chu a ṭawih thei leh ṭawih thei lote ṭha taka thliar ngei a ngaih tawh thu a sawi a, ""Tunah hian SWMC-a bawlhhlawh paih tawh vengah pawh bawlhhlawh la thliar ṭha lo tam tak an awm a, nasa taka inzirtir a la ngai. SWMC hman hma, dumping ground-a paih a nih lai, nikum lam aṭanga bawlhhlawh thliar kan tih pawh kha mipuiin an lo thiam lâwk theih nan a ni,"" a ti.
tualchhung
Assam lam aṭanga Mizorama lut, Covid-19 lak a invenna atana Kolasib dis trict-a quarantine facility hrang hranga dah zinga mi 83 chu nimin khan chhuahtir an ni a; heti hian Kolasib district-a quarantine faci lity-a ni 14 hmang zo chhuahtir tawh zat chu mi 111 an ni. Mi 83-te hi uluk taka ni 14 chhung khung hrana enthlak an nih hnuah Covid-19 vei rinhlelhawm an awm loh avangin in lama haw turin chhuah an ni. Nimina chhuahte zinga district mi awm dan chu - Aizawl district 46, Champhai pali, Khawzawl pasarih, Lunglei pathum, Saitual pakhat, Siaha pasarih, Serchhip pathum, Kolasib 11 leh Tinsukia, Assam mi pakhat a ni.
tualchhung
Myanmar atanga Mizorama raltlan an pung zel a, pung zel tura ngaih pawh a ni. Tun thlengin thawn kir an la awm lo a, thawn kir tumna pawh a awm lo tih thu dawn a ni.Myanmar buaina avanga Mizorama tlanchhia hi a zat tak hriat theih a ni lo a, chhinchhiah dan pawh a inang lo. Mahse mi 600 vel chu an ni tawhah ngaih a ni.Mizorama tlanlutah hian thuneitute hnena inhriattir leh inhriattir lo an awm a, |iau chhak leh |iau thlanga mite hi u leh nau, inkalpawh reng reng an nih bawk avangin, tun hnai boruaka Mizorama rawn lut thenkhat hi chu an sahimna tur zawnga Mizorama lut chu ni tho mah se chhungte hnena zin, khualpang zina zin, duh hun huna let thei, duh huna Mizorama lut leh thei te an nih nawk avangin, chhinchhiah ngai an inti lem lo nia hriat a ni a, chutiang chu eng zat nge awm ang tih pawh chhut a har tih thu dawn a ni.Thu dawn danin, March ni 22 thleng kha chuan raltlan hi mi 540 vel nia hriat a ni a, chhinchhiah lohte nen chuan mi 600 vel chu ni tawh turah ngaih a ni.Sorkar hnathawk an ni deuh vek a, 90% chu sorkar hnathawk nia hriat a ni. Mi dang pawh hi an chhungte, sorkar hnathawkte’n an tlanpuite nia hriat a ni.Belh tur nei lo, chawm ngai hi mi 100 vel nia hriat a ni a, anni pawh hi an chhungte awmna khua an la thlen loh vanga belh tur nei rih lo an ni tlangpui nia hriat a ni.Naupang pawh an pung a, 120 vel an ni tawh nia hriat a ni. Naupang han tih hian nu leh pa tel lova la awm thei lo an ni hlawm a, hnute hne lai te pawh an awm tih thu dawn a ni.Myanmar atanga raltlan Mizorama lutte hi a theih chin chinah Covid-19 an vei em tih en thin a ni a, hri kai hriatchhuah hi pakhat a awm tawh tih thu dawn a ni.Myanmar-ah hian sipai sorkar dodalna a na telh telh a, sipai an che na telh telh bawk. Hei vang hian raltlan hi pung zel tura ngaih a ni a, sorkar hnathawk ni lote pawh an tlanchhuak ve hnai ang em tih zawhna a awm.Mizoram sorkar chuan thawn kir a la nei lo a, thawn kir tura nawrna pawh a awm rih lo tih thu dawn a ni. Chief minister Zoramthanga chuan thawn kir an nih loh thu hi a sawi tawh a, India ram hruaitute hnenah pawh raltlante chungchang hi Mizoramin a en liam dawn lo tih a sawi a, kar hmasa Ningani khan prime minister hnenah pawh lehkha a thawn tih thu dawn a ni.
tualchhung
Nimin khan Mizoram Handloom & Handicraft Development Corporation Ltd.(ZOHANDCO) buatsaihin Venglai Community Hall, Lungleiah Special Handloom Expo 2021 ni thum chhung awh tur chu Lawmawma Tochhawng, MLA & Vice Chairman High Powered Committee, Lunglei chuan a hawng.Lawmawma Tochhawng chuan Mizo kut chhuak handloom pho chhuahna hun Lungleia hman a nih chu lawmawm a tih thu sawiin, handloom hi eizawnna tlo leh daihrei si ni thei se a duh a. Handloom hi kan hnam zia pho langtu a ni a kan uara kan hlut a ngai a ni tiin, ram leh hnam zia tarlangtu pawimawh tak a nih avangin kan tunlai thiamna hmanga man man zawka hralh thei tura quality leh design tha tak tak siam chhuak theuh turin puantahtute a chah a ni.Special Handloom Expo ah hian Stall 31 awmin Mizoram hmun hrang hrang atangin handloom chi hrang hrang pho chhuah a ni.
tualchhung
23 Sector Assam Rifles hnuaia 46 Assam Rifles chuan nimin khan Central YMA hnenah a mamawh apiangte hnena an pek turin eitur leh duty-te mamawh tur hrang hrang an pe.AR-te thilpek dawngtu CYMA vice president Lalhmachhuana chuan, AR-te inpekna leh an hnathawhin Covid-19 donaah phûrna thar a pek thu a sawi a, hri donaa thawhhopui zel atan a sáwm.46 Assam Rifles thuchhuah tarlan danin, AR sipai Hnahlan leh Mimbunga awmte chuan local task force-te nen ṭangkawpin ramri ven hna an thawk mek a ni.
tualchhung
Mizoram larsap PS Sreedharan Pillai chuan Ningani khan Baptist Church of Mizoram (BCM) hruaitute Raj Bhavan-ah a kawm a. Hrileng dona kawngah kohhran hruaitute pawimawhna leh thil pawimawh dangte an sawi.Larsap chuan BCM hruaitute chu an kohhran mite Covid-19 hrileng laka an himna tura hma an lak dan zawtin tuna hmalakna tha tak kal mek chu chhunzawm zel turin a chah a. Sawrkar, kohhran mite leh tlawmngai pawlte hmalakna avangin Mizoram dinhmun chu India ram hmundang lakah chuan la ziaawm mah se, inthlahdah a thiang lo, tiin, “Tun hun hi tan lak hun tak leh nasa zawka fimkhurna inzirtirna kalpui hun a ni,” a ti.Mizoram mipuite chu Pathian tih leh mahni inthununna nei tha tak an nihzia he hrileng dona kawnga sawrkar an thawhpuinaah a lang chiang em em tih PS Sreedharan Pillai hian sawiin, hei hi Mizoram him chhan pawh nia a hriat thu a sawi. “Kan damdawi in a lian tawk lo a, hmanrua pawh hmun dang angin a awm tha tawk lo a, a thawktute an tam tawk lo a. Kan himna ber tur chu lo inven lawk leh kan theih ang chin apiangah theihtawpa fimkhur hi a ni,” a ti.BCM hruaitute leh larsap inkawmnaah hian President kalchhuak tur RevDr K. Lalrinthanga leh President Rev Dr V. Laldingliana ten an ho a ni.
tualchhung
Nilaini khan Lengpui Airport atanga Mizorama lo lut zingah Covid-19 kai hmuh thar 19 an awm. Tualchhungah Nilaini zinga sample endik tawh chin result tihchhuahah hri kai hmuh thar 30 an awm thung.Nilaini khan Lengpui Airport-ah khualzin phur thlawhna pali a tum a. Heng thlawhnaah hian passenger 302 awmin, Rapid Antigen Test hmanga Covid-19 kai leh kai loh endiknaah an zinga 19 chuan hri an kai tih hmuhchhuah a ni.Mizoram sawrkar chuan Lengpui Airport bakah lirthei hmanga Mizorama luhka lian pahnih – Vairengte leh Kanhmunah te screening point siamin Mizorama lut turte a vil a. Lengpui Airport-ah hian thlawhna hmanga Mizorama lut an tam reng avangin thawktu an indaihloin a awmte an hah hle a, April 13 khan thawktu mi 5 dah belh niin April 14 khan mi 5 dang an dah belh leh nia thu dawn a ni.Mizorama Covid-19 kai leh kai loh endik tura sample lak zingah, April 13-a endik 1890 atangin hri kai hmuhchhuah 30 an awm. Heng zinga mi 7 hi tualchhunga inkaidarhna atanga kai, an kaina hriat nghal theih loh an ni a. Lengpui Airport atanga lo lut, hri kai hmuhchhuah 12 an awm. Mi pathum dang hi Mizoram an luh dawna endik, hri an kai lo tih finfiah (negative) avanga luhtir, in an thlen hnua an inkhunghran lai meka hri an kai tih hmuhchuah leh takte an ni.Hri kai tawh sate atanga an kaichhawnna hriat nghal theih mai mi pathum an awm a, pahnih dang hi state pawn atanga rawn lut, tualchhung an thlen hnua hmuhchhuah niin, Vairengte screening point-a hmuhchhuah mi pathum an awm bawk.April 14 tlai thlenga Health department chhinchhiah danin, Mizoramah Covid-19 kai hmuhchhuah tawh 4,685 an awm a, heng zinga 4,470 (95.41%) chuan damin enkawlna hmun an chhuahsan tawh. Covid kaihhnawiha thi mi 12 (0.26%) an awm tawh a, enkawl lai 203 (4.33%) an awm a ni. Enkawl laiah hian April 14-a hmuh tharte dah tel an ni rih lo.Covid kai hmuhchhuah tawh 4,685 atangin state pawn atanga rawn kailut nia ngaih mi 2,462 an awm a, tualchhunga inkaidarhna atanga kai nia ngaih 2,223 an awm.
tualchhung
Mizoram sorkarin Mizoram State Health Care Scheme (MSHCS) hnuaia sorkarin rate a siam zawm duh lo private hospital-te a pawmpuina (empanelment) a hlihsak hnuah, sorkar damdawi-in aṭanga thisen pek chhuah kawngah pawh MSHCS zawm lo damdawi-inte chu a khuahkhirh ṭan.Health department hotute hnen aṭanga thu dawn danin, Health department chuan Health Care Scheme hnuaia rate siam zawm duh lo mimal leh pawl damdawi-inte'n an damlote hman tur thisen Mizoram sorkar blood bank aṭanga an lâk chungchangah rua­hmanna thar an siam a; chuvang chuan, thisen mamawh damlo awm mah se, MSHCS zawm lo damdawi-in tan awlsam takin thisen lâk chhuah theih a ni lo.Health department hotute'n an rèl dan chuan, MSHCS zawm lo private hospital-te'n sorkar blood bank aṭanga thisen an lak dawnin, Hospital & Medical Education (HME) Director aṭangin phalna an lak hmasak a ngai. Hei hi rêl a nih hnuah hun eng emaw chen chu a taka kalpui a ni lo a; mahse, January 6, Thawhṭanni aṭang khan a tak taka kalpui ṭan nia thu dawn a ni.Tarlan tawh angin, MSHCS Governing Body hotute October 31, 2019-a ṭhukhawm chuan MSHCS rate zawm thei lo private hospital-te chu empanelment hlihsak (suspend) an rél a, chumi ang chuan December 4, 2019-ah hriattirna tihchhuah niin, MSHCS rate zawm thei lo damdawi-inte hming tarlan a ni.Aizawl bikah chuan, private hospital eng emaw zat zingah BN Hospital, Alpha Hospital, Bethesda Hospital (Bawngkawn), JC Eye Hospital leh Nazareth Hospital (Chaltlang)-te chiahin MSHCS rate an zawm thei a; Eye Care, Dawrpuiin an zawm bawk. Private hospital dang zawng chuan an zawm lo nia thu dawn a ni.Hetih lai hian, thu dawnna pakhat chuan, thisen lak chungchanga MSHCS zawm lo private hospital khuahkhirh chungchangah hian order emaw, notification emaw mumal taka tihchhuah a la awm lo niin a sawi a; Health Secretary erawh chuan TV-in an interview-naah, MSHCS zawm lote chu thisen pek chhuah kawngah khuahkhirh an nih tur thu a lo sawi tawh niin an sawi bawk.MSHCS zawm lo private hospital hotu pakhat chuan, sorkar blood bank aṭanga thisen lak chungchanga anmahni khuahkhirhna chungchangah hian sorkarin order/notification chhuah ngei se an duh thu a sawi a, ""Sorkar blood bank aṭanga thisen kan lak hian private hospital-in kan hmang a ni lo a, a hmangtu chu damlo, thisen mamawhte an ni,"" a ti a; sorkar kal dan chu pawi an tih thu Vanglaini palai a hrilh.Thu dawn danin, blood bank din phalna pek te, thisen pek leh a kaihhnawih thil chi hrang hrangte chu State Blood Transfusion Council (SBTC)-in an rél ṭhin a; sorkar damdawi-ina blood processing fee lak chungchang rél hmasatu pawh SBTC a ni. Private hospital ṭhenkhatte'n sorkar blood bank aṭanga thisen an lak chungchanga khuahkhirh chungchang erawh chu SBTC-in an ngaihtuah lo nia thu dawn a ni.MSHCS zawm lo damdawi-inte1.Synod Hospital, Durtlang2.Seventhday Adventist Hospital3.Greenwood Hospital4.Ebenezer Hospital5.Nazareth Medi-Tech Diagnostic & Care Centre, Ramhlun North6.Vaivenga Hospital & Research Foundation7.Maraland Gospel Centenary Hospital, Saiha8.DM Hospital, Champhai9.City Hospital, Mission Veng10.Redeem Hospital, College Veng11.John Williams Hospital, Lunglei12.Mercy Hospital, Serchhip13.Grace Nursing Home, Aizawl14.Aizawl Hospital and Research Centre15.LRM Hospital, Aizawl
tualchhung
Chief Minister Zoramthanga kaihhruaiin March ni 23 khan Mizoram Road Fund Board chuan an hmachhawp hrang hrangte sawihovin CM Office Conference Hall-ah an thukhawm.State chhunga kawng hrang hrangte a enkawl zui lam ngaihpawimawh a tul thu leh, economy hmasawnna atan a pawimawh thu te meeting-ah hian sawi a ni a. Kawngpui hrang hrang enkawlna tur atana sum chhawpchhuah te chu thlirho a ni a, monsoon damage, fur ruahtui tamin chhiatna a thlen tiziaawm tura ruahmanna siam te leh Mizoram Road Fund Act siamthat ngai lai an tih te sawiho a ni.Kalkawng tha nei tur chuan tha taka enkawl zui a pawimawh a, a chunga kal lirthei te an tlo zawk nan leh efficient zawka an tlan theih nan pawh kawng tha a pawimawh avangin diesel/petrol atanga Road cess lak pawimawh an tih thu te an sawiho bawk.He meeting-ah hian Chief Secretary Lalnunmawia Chuaungo, Addl. Chief Secretary JC Ramthanga leh member dang thahnem tak an tel a ni.